Valtiovarainministeriön päätös Suomen ja… 481/1993 - Säädökset alkuperäisinä - FINLEX ®\nOlet tässä: Finlex › Lainsäädäntö › Säädökset alkuperäisinä › 1993 › 481/1993\nAnnettu Helsingissä 31 päivänä toukokuuta 1993\nValtiovarainministeriön päätös Suomen ja Liettuan välisessä kaupassa sovellettavien alkuperäsääntöjen muuttamisesta\nValtiovarainministeriö on Liettuan kanssa kauppaa ja taloudellista yhteistyötä koskevista väliaikaisista järjestelyistä tehdyn pöytäkirjan eräiden määräysten hyväksymisestä 4 päivänä joulukuuta 1992 annetun lain (1376/92) 2 §:n 2 momentin nojalla päättänyt:\nSuomen tasavallan ja Liettuan tasavallan välisessä kaupassa sovelletaan Suomen tasavallan ja Liettuan tasavallan välillä kauppaa ja taloudellista yhteistyötä koskevista väliaikaisista järjestelyistä 5 päivänä kesäkuuta 1992 tehdyssä pöytäkirjassa tarkoitetun sekakomission alkuperäsääntöjen muutosta koskevaa päätöstä nro 1/93, joka on tämän päätöksen liitteenä, niin kuin siitä on sovittu.\nTämä päätös tulee voimaan 1 päivänä heinäkuuta 1993.\nHelsingissä 31 päivänä toukokuuta 1993\nSUOMI-LIETTUA-SEKAKOMISSION PÄÄTÖS nro 1/93\nalkuperäsääntöjä koskevan liitteen muuttamisesta\nTehty 5 päivänä toukokuuta 1993\njoka ottaa huomioon Suomen tasavallan ja Liettuan tasavallan välillä kauppaa ja taloudellista yhteistyötä koskevista väliaikaisista järjestelyistä tehdyn pöytäkirjan,\njoka ottaa huomioon alkuperäsääntöjä koskevan liitteen ja erityisesti sen 7 artiklan,\njoka katsoo, että on tarpeen mukauttaa alkuperäsäännöt asianomaisten osapuolten kauppasuhteiden kehityksestä aiheutuviin tarpeisiin,\nSuomen tasavallan ja Liettuan tasavallan välillä kauppaa ja taloudellista yhteistyötä koskevista väliaikaisista järjestelyistä tehdyn pöytäkirjan alkuperäsääntöjä koskevan liitteen teksti korvataan tämän päätöksen liitteenä olevalla tekstillä.\n''alkuperätuotteet'' -käsitteen määrittelystä ja hallinnollisen yhteistyön muodoista\n1. Tätä pöytäkirjaa sovellettaessa ja 2 artiklan määräyksiä rajoittamatta katsotaan Suomen tai Liettuan alkuperätuotteiksi:\na) 4 artiklan tarkoittamassa mielessä Suomessa tai Liettuassa kokonaan tuotetut tuotteet;\nb) Suomessa tai Liettuassa tuotetut tuotteet, joiden valmistukseen on käytetty aineksia, jotka eivät ole kokonaan siellä tuotettuja, edellyttäen että\ni) tällaisia aineksia on riittävästi valmistettu tai käsitelty Suomessa tai Liettuassa 5 artiklan tarkoittamalla tavalla, tai että\nii) tällaiset ainekset ovat tämän pöytäkirjan toisen osapuolen alkuperätuotteita tämän liitteen tarkoittamassa mielessä, tai että\niii) tällaiset ainekset ovat Viron tai Latvian alkuperätuotteita yhtäältä Suomen ja toisaalta Viron ja Latvian välisten vapaakauppa-alueiden perustamista koskevien pöytäkirjojen alkuperäsääntöjä sovellettaessa, sikäli kuin mainitut säännöt ovat samat kuin tässä liitteessä.\n2. Liettuassa tuotettuihin tuotteisiin voidaan soveltaa 1 b) iii) kappaleen määräyksiä vain, mikäli näiden määräysten soveltamiseksi tarvittava hallinnollinen yhteistyö Viron, Latvian ja Liettuan välille on luotu tämän liitteen määräysten mukaisesti.\n1. Poiketen 1 artiklan 1 kappaleen b) ii) ja iii) kohtien määräyksistä tuotteet, jotka 1 artiklan 1 kappaleen b) iii) kohdassa mainittuja alkuperäsääntöjä sovellettaessa ovat Suomen tai Liettuan taikka Viron tai Latvian alkuperätuotteita tämän liitteen tarkoittamassa mielessä, ja jotka viedään yhdestä tämän pöytäkirjan sopimusvaltiosta toiseen samassa tilassa tai enintään 5 artiklan 5 kappaleen tarkoittamalla tavalla viejävaltiossa valmistettuina tai käsiteltyinä, säilyttävät alkuperänsä.\n2. Kun 1 kappaletta sovellettaessa käytetään Suomen ja Liettuan taikka yhden tai molempien tämän pöytäkirjan osapuolten ja Viron ja/tai Latvian alkuperätuotteita eikä näitä tuotteita ole viejävaltiossa valmistettu tai käsitelty enempää kuin 5 artiklan 5 kappaleen tarkoittamalla tavalla, alkuperän määrää tuote, jonka tullausarvo on suurin, tai, jos sitä ei tiedetä eikä sitä voida todeta, josta ensimmäinen todettavissa oleva kyseisessä valtiossa maksettu hinta on korkein.\n(Tässä liitteessä ei ole 3 artiklaa.)\nSeuraavia tuotteita pidetään 1 artiklan 1 kappaleen a) kohdan tarkoittamassa mielessä Suomessa tai Liettuassa kokonaan tuotettuina:\na) sen maaperästä tai sen merenpohjasta saadut kivennäistuotteet;\nc) siellä syntyneet ja kasvatetut elävät eläimet;\nf) sen alusten merestä pyydystämät merikalastus- ja muut tuotteet;\ng) sen tehdasaluksilla yksinomaan f) kohdassa mainituista tuotteista valmistetut tuotteet;\nh) siellä kerätyt ainoastaan raaka-aineiksi soveltuvat käytetyt tavarat, ottaen kuitenkin huomioon tämän liitteen I lisäykseen sisältyvän käytettyjä ulkorenkaita koskevan 5a huomautuksen;\ni) siellä suoritetuista valmistustoiminnoista syntyneet jätteet ja romu;\nj) siellä yksinomaan a)-i) kohdissa mainituista tuotteista valmistetut tavarat.\n1. Tässä liitteessä käytetyt ilmaukset ''ryhmät'' ja ''nimikkeet'' tarkoittavat harmonoidun tavarankuvaus- ja koodausjärjestelmän (josta jäljempänä käytetään nimitystä harmonoitu järjestelmä tai HS) muodostavan nimikkeistön ryhmiä ja nimikkeitä (nelinumeroiset koodit).\nIlmaus ''tariffoidaan'' tarkoittaa tuotteen tai aineksen tariffoimista tiettyyn nimikkeeseen.\n2. Sovellettaessa 1 artiklaa ei-alkuperäaineksia katsotaan valmistetun tai käsitellyn riittävästi, kun valmis tuote tariffoidaan eri nimikkeeseen kuin kaikki sen valmistuksessa käytetyt ei-alkuperäainekset, ottaen kuitenkin huomioon 3, 4 ja 5 kappaleen määräykset.\n3. Tämän liitteen II lisäyksen luettelon 1 ja 2 sarakkeessa mainitun tuotteen tulee 2 kappaleen säännön asemesta täyttää sille 3 sarakkeessa määrätyt ehdot.\n4. Luettelon 84.-91. ryhmien tuotteiden osalta viejä voi valintansa mukaan 3 sarakkeen ehtojen täyttämisen asemesta soveltaa 4 sarakkeen ehtoja.\n5. Sovellettaessa 1 artiklan 1 kappaleen b) i) kohtaa katsotaan seuraavat valmistus- ja käsittelytavat aina riittämättömiksi tekemään tavaroista alkuperätuotteita riippumatta siitä, onko nimike muuttunut vai ei:\nd) merkkien, nimilappujen ja muiden niiden kaltaisten tunnusten kiinnittäminen tuotteisiin tai niiden pakkauksiin;\ne) erilaistenkin tuotteiden pelkkä sekoittaminen, mikäli yksi tai useammat seoksen aineosista eivät vastaa tässä liitteessä määrättyjä ehtoja, jotta niitä voitaisiin pitää alkuperätuotteina;\ng) kahden tai useamman edellä a)-f) kohdissa mainitun toimenpiteen suorittaminen;\n1. Tämän liitteen II lisäyksen luettelossa käsite ''arvo'' tarkoittaa valmistukseen käytettyjen ei-alkuperäainesten tullausarvoa maahantuontihetkellä tai, jos sitä ei tiedetä eikä sitä voida todeta, ensimmäistä todettavissa olevaa aineksista kyseisellä alueella maksettua hintaa.\nSikäli kuin alkuperäainesten arvo joudutaan määrittämään, tätä kappaletta sovelletaan soveltuvin osin.\n2. Tämän liitteen II lisäyksen luettelossa käytetty käsite ''vapaasti tehtaalla -hinta'' tarkoittaa valmiin tuotteen vapaasti tehtaalla -hintaa, josta on vähennetty sisäiset verot, jotka palautetaan tai voidaan palauttaa valmista tuotetta vietäessä.\nYhden lähetyksen muodostavien, tämän liitteen mukaisia alkuperätuotteita olevien tavaroiden kuljetus voi tapahtua muiden kuin Suomen, Liettuan, Viron tai Latvian alueiden kautta, tarvittaessa uudelleenlastaten tai väliaikaisesti varastoiden näillä alueilla, mikäli viimeksi mainittujen alueiden kautta tapahtuva kuljetus on oikeutettua maantieteellisin perustein ja mikäli tavarat ovat pysyneet kauttakulkumaan tai varastointimaan tulliviranomaisten valvonnassa ja ne eivät ole siellä tulleet myyntiin eikä kulutukseen ja niille ei ole siellä suoritettu muita toimenpiteitä kuin mahdollisesti purkaus tai jälleenlastaus tai niiden kunnon säilyttämiseksi tarvittavat toimenpiteet.\n1. Tämän liitteen mukaiset alkuperätuotteet saavat Suomeen tai Liettuaan tuotaessa pöytäkirjan mukaiset edut, kun niistä esitetään joko:\na) tavaratodistus EUR.1, josta jäljempänä käytetään nimitystä ''EUR.1-todistus'', tai pitkän ajanjakson voimassa oleva EUR.1-todistus sekä 13 artiklan mukaisesti laadittuja kauppalaskuja, joissa viitataan tällaiseen todistukseen. EUR.1-todistuksen malli on tämän liitteen III lisäyksessä;\nb) tämän liitteen IV lisäyksen mallin mukaisen viejän ilmoituksen sisältävä kauppalasku, joka on laadittu 13 artiklan mukaisesti; tai\nc) tämän liitteen IV lisäyksen mallin mukaisen viejän ilmoituksen sisältävä kauppalasku, jonka kuka tahansa viejä voi laatia yhden tai useampia kolleja käsittävälle, yhteensä enintään 5 110 laskentayksikön arvosta alkuperätuotteita sisältävälle lähetykselle.\n2. Seuraavat tämän liitteen ehdot täyttävät alkuperätuotteet saavat Suomeen tai Liettuaan tuotaessa pöytäkirjan mukaiset edut ilman, että on tarpeen esittää mitään 1 kappaleessa mainittua asiakirjaa:\na) yksityishenkilöiden yksityishenkilöille pikkulähetyksinä lähettämät tuotteet, joiden arvo on enintään 365 laskentayksikköä;\nb) matkustajan henkilökohtaisiin matkatavaroihin sisältyvät tuotteet, joiden arvo on enintään 1 025 laskentayksikköä.\nNäitä määräyksiä sovelletaan ainoastaan silloin, kun on kysymys muusta kuin kaupallisesta tuonnista ja kun tavaroiden ilmoitetaan täyttävän pöytäkirjan soveltamisehdot ja mikäli ei ole syytä epäillä annetun ilmoituksen oikeellisuutta.\nTuontia, joka on satunnaista ja käsittää ainoastaan vastaanottajien tai matkustajien henkilökohtaiseen tai perheen käyttöön tulevia tavaroita, ei pidetä kaupallisena, mikäli näiden tavaroiden luonne tai määrä ei viittaa mihinkään kaupalliseen tarkoitukseen.\n3. Pöytäkirjan viejäosapuolen kansallisena valuuttana ilmaistut määrät, jotka vastaavat laskentayksikköinä ilmaistuja määriä, on viejävaltion vahvistettava ja saatettava pöytäkirjan toisen osapuolen tietoon. Jos määrät ylittävät tuojavaltion vahvistamat vastaavat määrät, tuojavaltion on ne hyväksyttävä, mikäli tavarat on laskutettu viejävaltion valuuttana.\nJos tavarat on laskutettu pöytäkirjan toisen osapuolen, Viron tai Latvian valuuttana, tuojavaltion on hyväksyttävä asianomaisen valtion ilmoittama määrä.\n4. Suomen, Liettuan, Viron ja Latvian valuuttoina yksi laskentayksikkö vastaa tämän liitteen VI lisäyksessä mainittuja määriä.\n5. Laskentayksikköinä ilmaistuja määriä tarkistetaan tarvittaessa, kuitenkin vähintään joka toinen vuosi.\n6. Tarvikkeiden, varaosien ja työkalujen, jotka toimitetaan yhdessä laitteiston, koneen, laitteen tai ajoneuvon kanssa, katsotaan muodostavan näiden kanssa yhden kokonaisuuden, kun ne normaalivarustuksena sisältyvät kysymyksessä olevan laitteiston, koneen, laitteen tai ajoneuvon hintaan tai kun niistä ei laskuteta erikseen.\n7. Harmonoidun järjestelmän 3 yleisen tulkintasäännön mukaisia sarjoja pidetään alkuperätuotteina, kun kaikki sarjaan kuuluvat tavarat ovat alkuperätuotteita. Milloin sarja koostuu sekä alkuperätuotteista että ei-alkuperätuotteista, sitä on kuitenkin kokonaisuutena pidettävä alkuperätuotteena, jos ei-alkuperätuotteiden arvo on enintään 15 prosenttia sarjan vapaasti tehtaalla -hinnasta.\n1. Viejävaltion tulliviranomaiset antavat EUR.1-todistuksen silloin, kun siinä mainitut tavarat viedään maasta. Se annetaan viejän käytettäväksi heti kun tosiasiallinen vienti on tapahtunut tai varmistunut.\n2. Suomen tai Liettuan tulliviranomaiset antavat EUR.1-todistuksen, jos maasta vietävien tavaroiden voidaan katsoa olevan tämän valtion alkuperätuotteita 1 artiklan tarkoittamassa mielessä.\n3. Suomen tai Liettuan tulliviranomaiset ovat valtuutettuja, edellyttäen että EUR.1-todistuksiin sisällytettävät tavarat ovat sen alueella, antamaan EUR.1-todistuksia tässä liitteessä määrätyin ehdoin, jos maasta vietävien tavaroiden voidaan katsoa olevan Suomen tai Liettuan taikka Viron tai Latvian alkuperätuotteita 2 artiklan tarkoittamassa mielessä.\nTällaisissa tapauksissa EUR.1-todistuksia annetaan ehdolla, että esitetään aikaisemmin annetut tai laaditut alkuperäselvitykset.\n4. EUR.1-todistus voidaan antaa vain, jos sen voidaan katsoa olevan tässä pöytäkirjassa tai 1 artiklan 1 kappaleen b) iii) kohdassa mainituissa pöytäkirjoissa määrätyn etuuskohtelun soveltamiseen oikeuttava todistus.\nEUR.1-todistuksen antopäivä tulee mainita EUR.1-todistuksen tulliviranomaisille varatussa osassa.\n5. Poikkeuksellisesti EUR.1-todistus voidaan antaa myös siinä mainittujen tavaroiden viennin jälkeen, silloin kun sitä ei ole annettu vientihetkellä erehdysten, tahattomien laiminlyöntien tai erityisolosuhteiden vuoksi.\nTulliviranomaiset voivat antaa EUR.1-todistuksen jälkikäteen vain siinä tapauksessa, että ne ovat todenneet viejän hakemuksessa esitettyjen tietojen pitävän yhtä vastaavien asiakirjojen kanssa.\nJälkikäteen annettuihin EUR.1-todistuksiin on tehtävä jokin seuraavista merkinnöistä: ''ISSUED RETROSPECTIVELY'', ''ANNETTU JÄLKIKÄTEEN'', ''UTFÄRDAT I EFTERHAND'', ''ISLEISTAS RETROSPEKTYVIAI'', ''TAGANTJÄRELE VÄLJA ANTUD'' tai ''IZDOTS PEC PRECU EKSPORTA''.\n6. Mikäli EUR.1-todistus varastetaan tai se katoaa tai turmeltuu, viejä voi pyytää sen antaneilta tulliviranomaisilta kaksoiskappaleen, joka laaditaan niiden hallussa olevien vientiasiakirjojen perusteella. Näin annettuun kaksoiskappaleeseen on tehtävä jokin seuraavista merkinnöistä: ''DUPLICATE'', ''KAKSOISKAPPALE'', ''DUPLIKAT'', ''DUBLIKATAS'', ''DUPLIKAAT'' tai ''DUBLIKATS''.\nKaksoiskappale, johon on merkittävä alkuperäisen EUR.1-todistuksen antopäivä, on voimassa mainitusta päivästä lukien.\n7. Edellä 5 ja 6 kappaleessa mainitut merkinnät tehdään EUR.1-todistuksen ''Huomautuksia'' -kohtaan.\n8. Yksi tai useampi EUR.1-todistus voidaan aina korvata yhdellä tai useammalla EUR.1-todistuksella, edellyttäen että tämä tapahtuu siinä tullitoimipaikassa, jossa tavarat ovat.\n9. Tarkastaakseen että 2 ja 3 kappaleessa mainitut ehdot on täytetty, tulliviranomaisilla on oikeus vaatia kaikkia kirjallisia todisteita tai ryhtyä kaikkiin tarpeellisiksi katsomiinsa tarkastuksiin.\n10. Valtuutettujen viejien 13 artiklassa määrätyin ehdoin laatimiin alkuperäselvityksiin sovelletaan 2-9 kappaleiden määräyksiä soveltuvin osin.\n1. EUR.1-todistus annetaan vain viejän tai hänen vastuullaan hänen valtuuttamansa edustajan kirjallisesta hakemuksesta. Tämä hakemus laaditaan tämän liitteen III lisäyksessä olevan mallin mukaiselle lomakkeelle, joka täytetään tämän liitteen määräysten mukaisesti.\n2. Viejävaltion tulliviranomaisten tulee valvoa, että 1 kappaleessa mainittu lomake täytetään asianmukaisesti. Ne tarkistavat erityisesti, että ''Tavara''-sarake on täytetty siten, että siihen on mahdotonta tehdä vilpillisiä lisäyksiä. Tämän vuoksi tähän sarakkeeseen ei saa jättää väliin tyhjiä rivejä. Mikäli tilaa ei täytetä kokonaan, viimeisen rivin alle on vedettävä vaakasuora viiva ja tyhjä tila on suljettava viivalla.\n3. Koska EUR.1-todistus on pöytäkirjan mukaisen tulli- ja kiintiöetuuskohtelun soveltamiseen oikeuttava todistusasiakirja, viejävaltion tulliviranomaisten tulee ryhtyä kaikkiin tarvittaviin toimenpiteisiin tavaroiden alkuperän ja muiden EUR.1-todistuksessa olevien tietojen tarkistamiseksi.\n4. Mikäli EUR.1-todistus annetaan 9 artiklan 5 kappaleen mukaisesti siinä mainittujen tavaroiden tosiasiallisen viennin jälkeen, viejän tulee 1 kappaleessa mainitussa hakemuksessa:\n- mainita EUR.1-todistuksessa mainittujen tavaroiden lähetyspaikka ja -aika;\n- todistaa, että kysymyksessä olevien tavaroiden vientihetkellä ei ole annettu EUR.1-todistusta, ja ilmoittaa syyt tähän.\n5. EUR.1-todistusten hakemukset sekä 9 artiklan 3 kappaleen toisessa kohdassa tarkoitetut alkuperäselvitykset, joiden nojalla uudet EUR.1-todistukset annetaan, on viejävaltion tulliviranomaisten säilytettävä vähintään kaksi vuotta.\n1. EUR.1-todistukset laaditaan tämän liitteen III lisäyksessä olevan mallin mukaiselle lomakkeelle. Tämä lomake painetaan yhdellä tai useammalla tämän pöytäkirjan sopimusvaltion virallisista kielistä tai englannin kielellä. EUR.1-todistukset laaditaan jollakin näistä kielistä ja viejävaltion sisäisen lainsäädännön mukaisesti; jos ne laaditaan käsin, ne on täytettävä musteella ja painokirjaimin.\n2. EUR.1-todistuksen koon tulee olla 210 x 297 mm; todistuksen pituus voi kuitenkin alittaa määrämitan enintään 5 millimetrillä tai ylittää sen enintään 8 millimetrillä. Käytettävän paperin tulee olla valkoista, hiokkeetonta, liimakäsiteltyä kirjoituspaperia, jonka paino on vähintään 25 g/m2. Siinä tulee olla vihreä painettu aaltomainen taustakuvio, joka tekee kaikki mekaanisin tai kemiallisin keinoin tehdyt väärennykset silmin havaittaviksi.\n3. Tämän pöytäkirjan sopimusvaltiot voivat pidättää itselleen EUR.1-todistusten painatusoikeuden tai antaa sen hyväksymiensä kirjapainojen tehtäväksi. Viimeksi mainitussa tapauksessa jokaisessa EUR.1-todistuksessa on oltava merkintä tästä hyväksymisestä. Jokaisessa EUR.1-todistuksessa on oltava kirjapainon nimi ja osoite, tai merkki, josta tämä voidaan tunnistaa. Siinä tulee myös olla painettu tai muulla tavoin tehty sarjanumero, jonka avulla se voidaan yksilöidä.\n1. EUR.1-todistus on esitettävä neljän kuukauden kuluessa siitä päivästä, jona viejävaltion tulliviranomainen on sen antanut, sen tuojavaltion tullitoimipaikassa, jossa tavarat ilmoitetaan tulliselvitettäviksi tämän valtion säädösten määräämässä järjestyksessä. Mainitut viranomaiset voivat vaatia siitä käännöksen. Ne voivat lisäksi vaatia, että tuontitavarailmoitusta täydennetään maahantuojan vakuutuksella siitä, että tavarat täyttävät pöytäkirjan soveltamiseksi vaadittavat ehdot.\n2. Rajoittamatta 5 artiklan 5 kappaleen määräyksiä katsotaan tulliselvitettäväksi ilmoittajan pyynnöstä ja asianomaisten viranomaisten määräämin ehdoin yhdeksi tavaraksi sellainen harmonoidun järjestelmän 84. tai 85. ryhmään kuuluva, osiin purettu tai kokoamaton tavara, joka tuodaan osalähetyksinä, ja koko tavaralle voidaan esittää yksi EUR.1-todistus ensimmäistä osalähetystä tuotaessa.\n3. EUR.1-todistus, joka esitetään tuojavaltion tulliviranomaisille 1 kappaleessa mainitun esittämisajan päätyttyä, voidaan hyväksyä etuuskohtelua sovellettaessa, kun määräajan noudattamatta jättäminen johtuu ylivoimaisesta esteestä tai poikkeuksellisista olosuhteista.\nMuissa myöhästymistapauksissa tuojavaltion tulliviranomaiset voivat hyväksyä EUR.1-todistukset, kun tavarat on esitetty niille ennen mainitun määräajan päättymistä.\n4. Pienet eroavuudet EUR.1-todistuksen merkintöjen ja tavaroiden tuontimuodollisuuksien täyttämiseksi tullitoimipaikassa esitettyjen asiakirjojen merkintöjen välillä eivät sinänsä tee todistuksesta mitätöntä, jos voidaan asianmukaisesti osoittaa, että todistus vastaa tulliselvitettäviksi esitettyjä tavaroita.\n5. Tuojavaltion tulliviranomaiset säilyttävät EUR.1-todistukset tässä valtiossa voimassa olevien säädösten mukaisesti.\n6. Edellä 7 artiklassa mainittujen ehtojen noudattaminen osoitetaan esittämällä tuojavaltion tulliviranomaisille joko:\na) yksi ainoa viejävaltiossa laadittu kuljetusasiakirja, jonka turvin tavaroiden kuljetus kauttakulkumaan kautta on tapahtunut; tai\nb) kauttakulkumaan tulliviranomaisten antama todistus, jossa on:\n- tarkka kuvaus tavaroista,\n- tavaroiden purkamisen ja jälleenlastauksen päivämäärä ja tarvittaessa käytettyjen alusten nimet,\n- todistus olosuhteista, joissa tavaroita on pidetty kauttakulkumaassa;\nc) tai, edellä mainittujen puuttuessa, mitä tahansa todisteaineistoa.\n1. Alkuperän osoittavia asiakirjoja annettaessa sovelletaan yksinkertaistettua menettelyä jäljempänä olevien määräysten mukaisesti 9 artiklan 1-7 kappaleiden sekä 10 artiklan 1, 4 ja 5 kappaleen määräysten estämättä.\n2. Viejävaltion tulliviranomaiset voivat antaa sellaiselle viejälle (josta jäljempänä käytetään nimitystä ''valtuutettu viejä''), joka harjoittaa usein tapahtuvaa vientiä, jolle voidaan antaa EUR.1-todistus, ja joka antaa kaikki tulliviranomaisten tarpeelliseksi katsomat takeet tavaroiden alkuperäaseman tarkistamiseksi, luvan olla esittämättä vientihetkellä viejävaltion tullitoimipaikassa tavaroita ja niitä koskevan EUR.1-todistuksen hakemusta EUR.1-todistuksen saamiseksi 9 artiklan 1-4 kappaleiden mukaisin ehdoin.\n3. Lisäksi tulliviranomaiset voivat antaa valtuutetulle viejälle luvan laatia EUR.1-todistuksia, jotka ovat voimassa enintään yhden vuoden antopäivästä ja joista jäljempänä käytetään nimitystä ''LT-todistus''. Lupa annetaan vain, mikäli maasta vietävien tavaroiden alkuperäaseman odotetaan pysyvän muuttumattomana LT-todistuksen voimassaolojan. Jos LT-todistus ei enää ole voimassa joidenkin todistuksen kattamien tavaroiden osalta, valtuutetun viejän tulee välittömästi ilmoittaa tästä luvan antaneille tulliviranomaisille.\nYksinkertaistettua menettelyä sovellettaessa viejävaltion tulliviranomaiset voivat määrätä käytettäväksi EUR.1-todistuksia, joissa on niiden yksilöimiseksi tarkoitettu tunnus.\n4. Edellä 2 ja 3 kappaleessa mainitussa luvassa määrätään tulliviranomaisten valinnan mukaan, että EUR.1-todistuksen 11 sarake ''Tulliviranomaisten todistus'':\na) joko varustetaan edeltäkäsin viejävaltion asianomaisen tullitoimipaikan leimalla sekä mainitun toimipaikan virkamiehen joko käsin tai muulla tavoin tekemällä allekirjoituksella; tai\nb) on valtuutetun viejän viejävaltion tulliviranomaisten hyväksymällä ja tämän liitteen V lisäyksessä olevan mallin mukaisella erikoisleimalla vahvistama. Tämä leima voidaan esipainattaa lomakkeisiin.\nEUR.1-todistuksen 11 sarakkeen ''Tulliviranomaisen todistus'' täyttää tarvittaessa valtuutettu viejä.\n5. Edellä 4 a) kappaleessa mainituissa tapauksissa EUR.1-todistuksen 7 sarakkeeseen ''Huomautuksia'', tehdään jokin seuraavista merkinnöistä: ''Simplified procedure'', ''Yksinkertaistettu menettely'', ''Förenklad procedur'', ''Supaprastinta procedura'', ''Lihtsustatud protseduur'' tai ''Vienkarsotá procedura''. Valtuutettu viejä merkitsee tarvittaessa 13 sarakkeeseen ''Tarkastuspyyntö'' EUR.1-todistuksen jälkitarkastuksen suorittavan tulliviranomaisen nimen ja osoitteen.\n6. Edellä 3 kappaleessa mainitussa tapauksessa valtuutettu viejä tekee EUR.1-todistuksen 7 sarakkeeseen myös jonkin seuraavista merkinnöistä:\n''LT certificate valid until ...'',\n''LT-todistus voimassa ... saakka''\n''LT-certifikat giltigt till ...'',\n''LT sartifikatas galioja iki ...'',\n''Pikaajaline sertifikaat kehtivusega kuni ...'',\n''LT-sertifikats ir speka lidz ...'',\n(päiväys merkitään numeroin),\nsekä viittauksen lupaan, jonka nojalla kysymyksessä oleva LT-todistus on annettu.\nValtuutettua viejää ei vaadita mainitsemaan LT-todistuksen 8 ja 9 sarakkeessa kollien merkkejä ja numeroita, lukumäärää ja lajia, bruttopainoa (kg) tai muuta mittaa (l, m3, jne.). 8 sarakkeessa tulee kuitenkin olla sellainen tavaroiden kuvaus ja nimitys, että se on riittävän tarkka niiden yksilöimiseksi.\n7. Huolimatta 12 artiklan 1 ja 3 kappaleen määräyksistä LT-todistus täytyy jättää tuontitullitoimipaikkaan viimeistään silloin, kun ensimmäiset sen kattamat tavarat tuodaan maahan. Jos maahantuoja tulliselvittää tavaroita useassa tuojavaltion tullitoimipaikassa, tulliviranomaiset voivat vaatia häntä esittämään kopion LT-todistuksesta kaikissa näissä toimipaikoissa.\n8. Kun LT-todistus on jätetty tulliviranomaisille, maahantuotujen tavaroiden alkuperäasema osoitetaan LT-todistuksen voimassaoloaikana kauppalaskuilla, jotka täyttävät seuraavat ehdot:\na) kun kauppalaskussa on sekä Suomen, Liettuan, Viron tai Latvian alkuperätuotteita että ei-alkuperätuotteita, viejän tulee selvästi eritellä nämä kaksi tavararyhmää;\nb) viejän on mainittava kussakin kauppalaskussa tavaroita koskevan LT-todistuksen numero, todistuksen voimassaolon päättymispäivä ja tavaroiden alkuperämaa tai -maat.\nViejän kauppalaskuun tekemä merkintä LT-todistuksen numerosta ja tavaroiden alkuperämaasta katsotaan ilmoitukseksi siitä, että tavarat täyttävät tämän liitteen ehdot etuuskohteluun oikeuttavan alkuperän saavuttamiseksi tämän pöytäkirjan sopimusvaltioiden välisessä kaupassa.\nViejävaltion tulliviranomaiset voivat vaatia, että merkinnät, jotka kauppalaskuun on edellä olevien määräysten mukaan tehtävä, on vahvistettava käsin kirjoitetulla allekirjoituksella, jota seuraa allekirjoittajan nimi selvennettynä;\nc) tavaroiden kuvauksen ja nimityksen kauppalaskussa tulee olla riittävän yksityiskohtainen, jotta siitä käy selvästi ilmi, että tavarat on mainittu myös kysymyksessä olevalla LT-todistuksella;\nd) kauppalaskuja voidaan laatia vain kysymyksessä olevan LT-todistuksen voimassaoloaikana maasta vietäville tavaroille. Ne voidaan kuitenkin esittää tuontitullitoimipaikassa neljän kuukauden kuluessa siitä päivästä, jona viejä on ne laatinut.\n9. Yksinkertaistettujen menettelyjen mukaisesti tämän artiklan ehdot täyttävät kauppalaskut voidaan laatia ja/tai lähettää tietoliikennevälineitä tai automaattisia tietojenkäsittelymenetelmiä käyttäen. Tuojavaltion tullitoimipaikat hyväksyvät tällaiset kauppalaskut selvitykseksi maahantuotujen tavaroiden alkuperäasemasta mainitun valtion tulliviranomaisten vahvistamien menettelyjen mukaisesti.\n10. Mikäli viejävaltion tulliviranomaiset toteavat, että jokin todistus ja/tai kauppalasku, joka on annettu tämän artiklan määräysten mukaisesti, ei ole voimassa joidenkin toimitettujen tavaroiden osalta, ne ilmoittavat tästä välittömästi tuojavaltion tulliviranomaisille.\n11. Tulliviranomaiset voivat antaa valtuutetulle viejälle luvan laatia tämän liitteen IV lisäyksen mallin mukaisen viejän ilmoituksen sisältäviä kauppalaskuja EUR.1-todistusten sijasta.\nValtuutetun viejän kauppalaskuun tekemä ilmoitus laaditaan jollakin tämän pöytäkirjan osapuolten virallisista kielistä tai englannin kielellä. Se allekirjoitetaan käsin ja joko:\na) siinä on viitattava valtuutetun viejän luvan numeroon, tai\nb) sen on oltava valtuutetun viejän 4 b) kappaleessa tarkoitetulla, viejävaltion tulliviranomaisten hyväksymällä erikoisleimalla vahvistama. Tämä leima voidaan esipainattaa kauppalaskuun.\n12. Viejävaltion tulliviranomaiset voivat kuitenkin antaa valtuutetulle viejälle luvan olla allekirjoittamatta kauppalaskussa olevaa 8 b) kappaleessa mainittua merkintää tai 11 kappaleessa tarkoitettua ilmoitusta, kun tällaiset kauppalaskut laaditaan ja/tai lähetetään tietoliikennevälineitä tai automaattisia tietojenkäsittelymenetelmiä käyttäen.\nMainitut tulliviranomaiset määräävät tämän kappaleen toteuttamista varten ehdot, joihin niiden sitä vaatiessa sisältyy valtuutetun viejän kirjallinen sitoumus, että hän ottaa täyden vastuun tällaisesta merkinnästä ja ilmoituksesta, niin kuin hän tosiasiassa olisi allekirjoittanut ne käsin.\n13. Tulliviranomaiset määrittävät 2, 3 ja 11 kappaleessa mainituissa luvissa erityisesti:\na) EUR.1-todistusten ja LT-todistusten hakemuksia koskevat ehdot ja ehdot, jotka koskevat kauppalaskuun tavaroiden alkuperästä tehtävää ilmoitusta;\nb) ehdot, joilla nämä hakemukset sekä kopio kauppalaskuista, joissa on viittaus LT-todistukseen, ja kauppalaskuista, joissa on viejän ilmoitus, säilytetään vähintään kaksi vuotta. LT-todistuksille ja kauppalaskuille, joissa on viittaus LT-todistukseen, tämä määräaika alkaa LT-todistuksen voimassaoloajan päättymispäivästä. Näitä määräyksiä sovelletaan myös EUR.1-todistuksiin, LT-todistuksiin ja kauppalaskuihin, joissa on viittaus LT-todistukseen, sekä kauppalaskuihin, joissa on viejän ilmoitus, joiden perusteella on annettu muita alkuperäselvityksiä 9 artiklan 3 kappaleen toisen kohdan mukaisin ehdoin.\n14. Viejävaltion tulliviranomaiset voivat ilmoittaa, että 2, 3 ja 11 kappaleen mukaisia helpotuksia ei sovelleta tiettyihin tavararyhmiin.\n15. Tulliviranomaiset kieltäytyvät antamasta 2, 3 ja 11 kappaleessa mainittuja lupia sellaisille viejille, jotka eivät anna kaikkia niiden tarpeellisiksi katsomia takeita.\nTulliviranomaiset voivat milloin tahansa peruuttaa luvat. Niiden on tehtävä näin silloin, kun hyväksymisen ehtoja ei enää täytetä tai kun valtuutettu viejä ei enää anna mainittuja takeita.\n16. Valtuutettua viejää voidaan vaatia ilmoittamaan tulliviranomaisille niiden antamien määräysten mukaisesti tavaroista, jotka hän aikoo viedä, jotta asianomaisella tullitoimipaikalla on mahdollisuus suorittaa tarpeelliseksi katsomansa tarkastus ennen tavaran lähettämistä.\n17. Tämän artiklan määräykset eivät vaikuta tämän pöytäkirjan osapuolten tullimuodollisuuksia ja tulliasiakirjojen käyttöä koskevien säännösten soveltamiseen.\nEdellä 8 artiklan 1 c) kappaleessa mainitun ilmoituksen laatii viejä tämän liitteen IV lisäyksessä olevassa muodossa jollakin tämän pöytäkirjan osapuolten virallisista kielistä tai englanniksi. Se tehdään kirjoituskoneella tai leimaten ja allekirjoitetaan käsin. Viejän on säilytettävä kopio mainitun ilmoituksen sisältävästä laskusta vähintään kaksi vuotta.\n1. Viejä tai hänen edustajansa esittää EUR.1-todistusta koskevan hakemuksensa yhteydessä sellaiset asiakirjat, joilla voidaan osoittaa, että maasta vietäville tavaroille voidaan antaa EUR.1-todistus.\nHän sitoutuu esittämään asianomaisten viranomaisten pyynnöstä kaiken sen lisätodistusaineiston, jonka ne mahdollisesti katsovat tarpeelliseksi tullikohteluun oikeutettujen tavaroiden alkuperäaseman oikeellisuuden toteamiseksi, sekä sitoutuu hyväksymään kaikki mainittujen viranomaisten suorittamat, kirjanpitoonsa ja yllä mainittujen tavaroiden valmistus- olosuhteisiin kohdistuvat tarkastustoimenpiteet.\n2. Viejien on säilytettävä 1 kappaleessa mainitut todistusasiakirjat vähintään kaksi vuotta.\n3. Soveltuvin osin sovelletaan 1 ja 2 kappaleen määräyksiä 13 artiklan 2 ja 3 kappaleen menettelyjä sovellettaessa ja 8 artiklan 1 b) ja 1 c) kappaleen ilmoituksiin.\n1. Tavaroille, jotka on lähetetty Suomesta tai Liettuasta muussa maassa kuin Suomessa, Liettuassa, Virossa tai Latviassa pidettävään näyttelyyn ja jotka myydään näyttelyn jälkeen Liettuaan tai Suomeen tuotaviksi, myönnetään maahan tuotaessa tämän pöytäkirjan määräysten mukaiset etuudet, edellyttäen, että ne täyttävät tämän liitteen ehdot niin, että niitä voidaan pitää Suomen tai Liettuan alkuperätuotteina ja sikäli kuin tulliviranomaisia tyydyttävällä tavalla todistetaan että:\na) viejä on lähettänyt nämä tavarat Suomesta tai Liettuasta näyttelymaahan ja pitänyt niitä siellä näytteillä;\nb) mainittu viejä on myynyt tai luovuttanut nämä tavarat Liettuassa tai Suomessa olevalle vastaanottajalle;\nc) tavarat on lähetetty näyttelyn aikana tai välittömästi sen jälkeen Liettuaan tai Suomeen siinä tilassa, jossa ne lähetettiin näyttelyyn;\nd) sen jälkeen kun tavarat on lähetetty näyttelyyn, niitä ei ole käytetty muihin tarkoituksiin kuin tässä näyttelyssä esittelyyn.\n2. EUR.1-todistus tulee esittää normaalissa järjestyksessä tulliviranomaisille. Siinä on mainittava näyttelyn nimi ja osoite. Tavaroiden luonteesta ja olosuhteista, joissa niitä on pidetty näytteillä, voidaan tarvittaessa vaatia kirjallinen lisäselvitys.\n3. Edellä olevaa 1 kappaletta sovelletaan kaikkiin kaupan, teollisuuden, maatalouden ja käsiteollisuuden näyttelyihin, messuihin tai niiden kaltaisiin julkisiin esittelytilaisuuksiin, joissa tavarat näyttelyn aikana pysyvät tullivalvonnan alaisina, sellaisia tilaisuuksia lukuun ottamatta, jotka on järjestetty kaupoissa tai liiketiloissa yksityisiin tarkoituksiin ulkomaisten tavaroiden myymiseksi.\n1. Taatakseen tämän osaston oikean soveltamisen Suomi ja Liettua avustavat toisiaan tullihallintojensa välityksellä EUR.1-todistusten (myös 9 artiklan 3 kappaleen nojalla annettujen) ja kauppalaskussa olevien viejän ilmoitusten aitouden ja oikeellisuuden tarkistamisessa.\n2. Sekakomissiolla on oikeus tehdä päätökset, jotka ovat tarpeen jotta hallinnollisen yhteistyön muotoja voitaisiin ajallaan soveltaa Suomessa tai Liettuassa.\n3. Suomen ja Liettuan tulliviranomaiset toimittavat toisilleen tullitoimipaikkojensa EUR.1-todistusten antamiseen käyttämien leimasinten leimanäytteet.\n4. Rangaistus- ja muita seuraamuksia sovelletaan jokaiseen, joka laatii tai laadituttaa vääriä tietoja sisältävän asiakirjan saadakseen tavaroille etuuskohtelun.\n5. Suomi ja Liettua ryhtyvät kaikkiin tarpeellisiin toimenpiteisiin taatakseen, että sellaisia EUR.1-todistuksen turvin kuljetettavia tavaroita, jotka kuljetuksen aikana tulevat niiden alueella sijaitsevalle vapaa-alueelle, ei vaihdeta toisiin tavaroihin ja että niille ei suoriteta muita toimenpiteitä kuin niiden kunnon säilyttämiseksi tarkoitetut tavanomaiset toimenpiteet.\n6. Mikäli Suomen tai Liettuan alkuperää olevia, EUR.1-todistuksen turvin vapaa-alueelle tuotuja tavaroita valmistetaan tai käsitellään, asianomaisten tulliviranomaisten tulee viejän pyynnöstä antaa uusi EUR.1-todistus, jos suoritettu valmistus tai käsittely on tämän liitteen määräysten mukaista.\n1. EUR.1-todistusten tai kauppalaskuilla olevien viejän ilmoitusten jälkitarkastus suoritetaan pistokokein tai aina kun tuojavaltion tulliviranomaisilla on aihetta epäillä asiakirjan aitoutta tai kysymyksessä olevien tavaroiden tosiasiallisesta alkuperästä annettujen tietojen oikeellisuutta.\n2. Sovellettaessa 1 kappaleen määräyksiä tuojavaltion tulliviranomaiset palauttavat viejävaltion tulliviranomaisille EUR.1-todistuksen ja kauppalaskun, jos se on esitetty, tai kauppalaskun, jossa on viittaus LT-todistukseen, tai kauppalaskun, jossa on viejän ilmoitus, tai näiden asiakirjojen kopion ja esittävät mahdolliset sisältöä tai muotoa koskevat syyt tiedustelun tekemiseen.\nTulliviranomaiset toimittavat jälkitarkastuspyynnön tueksi kaikki asiakirjat ja ilmoittavat kaikki tiedot, jotka on saatu ja joiden nojalla mainitussa EUR.1-todistuksessa tai kauppalaskussa olevia merkintöjä voidaan pitää virheellisinä.\nJos tuojavaltion tulliviranomaiset pidättyvät soveltamasta pöytäkirjan määräyksiä siihen asti, kun tarkastuksen tulokset on saatu, ne tarjoutuvat luovuttamaan tavarat tuojalle sillä edellytyksellä, että ryhdytään tarpeellisiksi katsottuihin varotoimenpiteisiin.\n3. Jälkitarkastuksen tulokset on ilmoitettava tuojavaltion tulliviranomaisille niin pian kuin mahdollista. Niiden perusteella tulee voida päättää, koskevatko 2 kappaleessa tarkoitetut palautettavat asiakirjat tosiasiallisesti vietyjä tavaroita ja voidaanko näihin tavaroihin tosiasiallisesti soveltaa etuuskohtelua.\nMikäli tuojavaltion tulliviranomaiset ja viejävaltion tulliviranomaiset eivät pysty ratkaisemaan kiistanalaisia tapauksia tai mikäli syntyy kysymys tämän liitteen tulkinnasta, ne on alistettava 26 artiklassa mainitun tulli- ja alkuperäasioiden alakomitean käsiteltäviksi. Päätökset tekee sekakomissio.\nEUR.1-todistuksen jälkitarkastusta varten viejävaltion tulliviranomaisten on säilytettävä vientiasiakirjat tai niiden asemesta käytetyt EUR.1-todistusten jäljennökset vähintään kaksi vuotta.\nSuomi ja Liettua ryhtyvät omalta osaltaan tämän liitteen täytäntöönpanemiseksi tarvittaviin toimenpiteisiin.\nTämän liitteen lisäykset ovat sen erottamaton osa.\nTavarat, jotka ovat I osaston määräysten mukaisia ja jotka pöytäkirjan voimaantulopäivänä ovat joko matkalla tai väliaikaisesti varastoituina, tullivarastoissa tai vapaa-alueilla Suomessa tai Liettuassa, voidaan hyväksyä alkuperätuotteiksi, edellyttäen että neljän kuukauden kuluessa tästä päivästä tuojavaltion tulliviranomaisille esitetään jälkikäteen annettu alkuperäselvitys sekä kuljetusolosuhteet todistavat asiakirjat.\nSuomi ja Liettua sitoutuvat ryhtymään tarpeellisiin toimenpiteisiin, jotta EUR.1-todistukset, joita niiden tulliviranomaiset ovat oikeutetut antamaan tätä pöytäkirjaa sovellettaessa, annetaan tässä pöytäkirjassa määrätyin ehdoin. Ne sitoutuvat myös varmistamaan tähän tarvittavan hallinnollisen yhteistyön, erityisesti tämän pöytäkirjan puitteissa vaihdettavien tavaroiden kuljetuksen ja säilytyksen valvomiseksi.\n1. Tuotteille, jollaisiin pöytäkirjaa sovelletaan ja jotka on käytetty sellaisten tuotteiden valmistukseen, joille annetaan tai laaditaan EUR.1-todistus, LT-todistus tai kauppalasku, jossa on viittaus LT-todistukseen tai kauppalasku, jossa on viejän ilmoitus, voidaan myöntää tullinpalautus tai tullihelpotus missä muodossa tahansa vain, jos ne ovat Suomen, Liettuan, Viron tai Latvian alkuperätuotteita.\n2. Tässä artiklassa ''tullilla'' tarkoitetaan myös vaikutukseltaan tulleja vastaavia maksuja.\n(Tässä liitteessä ei ole 24 artiklaa.)\n1. Tämän liitteen mukaiset alkuperätuotteet saavat tuonnissa Liettuaan pöytäkirjan mukaiset edut myös, mikäli niille esitetään virolaisen tai latvialaisen tullitoimipaikan antama EUR.1-todistus, johon on tehty merkintä ''Application Article 25'' ja se on vahvistettu mainitun tullitoimipaikan leimalla.\n2. Kun aiemmin Liettuaan tuodut tuotteet, joita seuraa Suomessa annettu tai laadittu 8 artiklan 1 kappaleessa mainittu alkuperäselvitys, jälleenviedään Viroon tai Latviaan, Liettua sitoutuu antamaan EUR.1-todistukset, joihin on tehty merkintä ''Application Article 25'', edellyttäen että tuotteet jälleenviedään samassa tilassa tai niitä ei ole Liettuassa valmistettu tai käsitelty enempää kuin 5 artiklan 5 kappaleen tarkoittamalla tavalla.\nSekakomission alaisuuteen asetetaan pöytäkirjan 10 artiklan 3 kappaleen mukaisesti tulli- ja alkuperäasioiden alakomitea avustamaan sekakomissiota sen tehtävien hoitamisessa sekä varmistamaan jatkuva tiedonkulku ja neuvotteluyhteys asiantuntijoiden välillä.\nSe koostuu Suomen ja Liettuan asiantuntijoista, jotka vastaavat alkuperäsääntöihin liittyvistä kysymyksistä.\nSovellettaessa 1 artiklan 1 kappaleen b) ii) tai iii) kohtaa, jokaista Suomen tai Liettuan alueen alkuperää olevaa tuotetta kohdellaan viennissä tämän pöytäkirjan toisen osapuolen alueelle ei-alkuperätuotteena sinä aikana tai niinä aikoina, jolloin tämän pöytäkirjan viimeksimainittu osapuoli soveltaa tällaisiin tuotteisiin kolmansien maiden tullia tai vastaavia suojatoimenpiteitä tämän pöytäkirjan mukaisesti.\nII LIITTEEN I LISÄYS\nIlmaus ''tämän pöytäkirjan sopimusvaltio'' käsittää myös mainitun valtion aluevedet.\nAavalla merellä toimivien alusten, mukaanlukien ''tehdasalukset'', joissa niiden kalastamat tuotteet valmistetaan tai käsitellään, katsotaan olevan sen tämän pöytäkirjan sopimusvaltion aluetta, johon ne kuuluvat, edellyttäen että ne täyttävät 4 selventävässä huomautuksessa esitetyt ehdot.\n2 huomautus - 1, 2 ja 4 artiklaan\n1 artiklan alkuperäaseman saavuttamista koskevat ehdot on täytettävä keskeytyksettä tämän pöytäkirjan sopimusvaltiossa lukuun ottamatta 2 artiklassa säädettyjä poikkeuksia.\nJos tämän pöytäkirjan sopimusvaltiosta toiseen maahan viedyt alkuperätuotteet palautetaan, niitä on, lukuun ottamatta 2 artiklassa säädettyjä poikkeuksia, pidettävä ei-alkuperätuotteina, ellei tulliviranomaisia tyydyttävällä tavalla voida osoittaa, että:\n- palautetut tavarat ovat samoja kuin maastaviedyt tavarat, ja\n- niille ei ole suoritettu muita kuin niiden kunnon säilyttämiseksi tarpeellisia toimenpiteitä, kun ne ovat olleet kysymyksessä olevassa maassa.\n3 huomautus - 1 ja 2 artiklaan\nRatkaistaessa onko tavara alkuperätuote, ei ole tarpeen tutkia ovatko tavaran valmistuksessa käytetyt energiatuotteet, laitteistot, koneet ja työkalut kolmansien maiden alkuperää vai eivät.\n4 huomautus - 4 artiklan f) kohtaan\nIlmaus ''sen alukset'' tarkoittaa vain aluksia:\na) jotka on rekisteröity tämän pöytäkirjan sopimusvaltiossa;\nb) jotka purjehtivat tämän pöytäkirjan sopimusvaltion lipun alla;\nc) jotka ainakin puoleksi ovat tämän pöytäkirjan sopimusvaltion kansalaisten tai sellaisen yhtiön omistuksessa, jonka pääkonttori sijaitsee tällaisessa valtiossa ja jonka toimitusjohtaja tai -johtajat, johtokunnan tai hallintoneuvoston puheenjohtaja ja näiden elinten jäsenten enemmistö ovat tämän pöytäkirjan sopimusvaltion kansalaisia ja lisäksi jonka pääomasta - kysymyksen ollessa henkilöyhtiöstä tai rajoitetuin vastuin toimivasta yhtiöstä - ainakin puolet kuuluu tällaiselle valtiolle, tällaisen valtion julkisille yhteisöille tai kansalaisille;\nd) joiden päällystö on kokonaisuudessaan tämän pöytäkirjan sopimusvaltioiden kansalaisia;\ne) jonka miehistöstä vähintään 75 prosenttia on tämän pöytäkirjan sopimusvaltioiden kansalaisia.\n5 huomautus - 4 ja 5 artiklaan\n1. Kelpuuttamisen yksikkö alkuperäsääntöjä sovellettaessa on se tuote, jota pidetään perusyksikkönä määrättäessä nimikettä harmonoidun järjestelmän nimikkeistön mukaan. 3 yleisen tulkintasäännön nojalla tariffoitavien tuotesarjojen osalta kelpuuttamisen yksikkö on jokainen sarjaan sisältyvä tavara; tämä koskee myös nimikkeiden 63.08, 82.06 ja 96.05 sarjoja.\nTästä seuraa, että:\n- kun tavararyhmästä tai -yhdistelmästä koostuva tuote tariffoidaan harmonoidun järjestelmän mukaan yhteen ainoaan nimikkeeseen, tämä kokonaisuus muodostaa kelpuuttamisen yksikön;\n- kun lähetys koostuu useasta samanlaisesta tuotteesta, jotka tariffoidaan samaan harmonoidun järjestelmän nimikkeeseen, alkuperäsääntöjä on sovellettava kuhunkin tuotteeseen erikseen.\n2. Kun harmonoidun järjestelmän 5 yleisen tulkintasäännön mukaan pakkauksen katsotaan tariffoitaessa kuuluvan tuotteeseen, sen katsotaan kuuluvan tuotteeseen myös alkuperää määritettäessä.\n5a huomautus - 4 artiklan h) kohtaan\nKäytettyjen ulkorenkaiden osalta ilmaus ''siellä kerätyt ainoastaan raaka-aineiksi soveltuvat käytetyt tavarat'' ei tarkoita vain ainoastaan raaka-aineiksi soveltuvia käytettyjä ulkorenkaita vaan myös ainoastaan uudelleen pinnoitettaviksi tai jätteenä käytettäviksi soveltuvia käytettyjä ulkorenkaita.\n6 huomautus - 5 artiklan 2 kappaleeseen\nII lisäyksen alkuhuomautuksia sovelletaan myös tarvittaessa kaikkiin ei-alkuperäaineksia käyttäen valmistettuihin tuotteisiin, vaikka niille ei olekaan II lisäyksen luettelossa erityissääntöä, vaan ne ovat 5 artiklan 2 kappaleen nimikkeenmuutossäännön alaisia.\n7 huomautus - 6 artiklaan\n''Vapaasti tehtaalla -hinnalla'' tarkoitetaan sille valmistajalle, jonka yrityksessä viimeinen valmistus tai käsittely on suoritettu, maksettavaa hintaa, kaikkien valmistuksessa käytettyjen tuotteiden arvo mukaan luettuna.\n''Tullausarvolla'' tarkoitetaan tullitariffeja ja kauppaa koskevan yleissopimuksen VII artiklan soveltamisesta Genevessä 12 päivänä huhtikuuta 1979 tehdyn sopimuksen mukaista tullausarvoa.\n8 huomautus - 8 artiklan 1 kappaleeseen\nMahdollisuus käyttää tämän liitteen nojalla kauppalaskua tavaroiden alkuperän osoittavana asiakirjana ulotetaan koskemaan myös lähetysluetteloa ja kaikkia muita kaupallisia asiakirjoja, joissa kysymyksessä olevien tavaroiden kuvaus on riittävän yksityiskohtainen niiden tunnistamiseksi.\nPostitse lähetettävien tavaroiden osalta, joita 8 artiklan 2 kappaleen mukaan ei pidetä kaupallisena tuontina, ilmoitus alkuperäasemasta voidaan tehdä myös tulliluetteloon C2/CP3 tai tähän luetteloon liitettävälle erilliselle paperille.\n9 huomautus - 17 artiklan 1 kappaleeseen ja 22 artiklaan\nKun EUR.1-todistus on annettu 9 artiklan 3 kappaleen määräysten mukaisesti ja se koskee samassa tilassa jälleenvietyjä tavaroita, määrämaan tulliviranomaisten tulee voida hallinnollisen yhteistyön perusteella saada jäljennös aikaisemmin annetusta tai laaditusta tavaraa koskevasta alkuperäselvityksestä.\n10 huomautus - 23 artiklaan\n''Tullinpalautuksella tai tullihelpotuksella missä muodossa tahansa'' tarkoitetaan kaikkia valmistukseen käytettyihin tuotteisiin sovellettavien tullien täydellistä tai osittaista takaisin maksamista tai perimättä jättämistä koskevia määräyksiä, edellyttäen että ne nimenomaisesti tai tosiasiallisesti sallivat tällaisen takaisinmaksun tai perimättäjätön siinä tapauksessa, että mainituista tuotteista valmistetut tavarat viedään maasta, mutta ei siinä tapauksessa, että ne on tarkoitettu kotimaiseen kulutukseen.\n''Valmistukseen käytetyillä tuotteilla'' tarkoitetaan kaikkia tuotteita, joiden osalta anotaan ''tullinpalautusta tai tullihelpotusta missä muodossa tahansa'' sellaisten alkuperätuotteiden viennin johdosta, joille annetaan tai laaditaan EUR.1-todistus, LT-todistus tai kauppalaskuja, joissa on viittaus LT-todistukseen, tai kauppalasku, jossa on viejän ilmoitus.\nII LIITTEEN II LISÄYS\nLuettelo valmistuksesta tai käsittelystä, joka on suoritettava ei-alkuperäaineksille, jotta valmis tuote saa alkuperäaseman\n1.1. Luettelon kahdessa ensimmäisessä sarakkeessa kuvataan valmis tuote. Ensimmäisessä sarakkeessa on harmonoidussa järjestelmässä käytetty nimikkeen tai ryhmän numero ja toisessa sarakkeessa harmonoidussa järjestelmässä tästä nimikkeestä tai ryhmästä käytetty tavarankuvaus. Kuhunkin kahden ensimmäisen sarakkeen merkintään liittyy 3 ja 4 sarakkeessa oleva sääntö. Ensimmäisen sarakkeen merkinnän jäljessä eräissä tapauksissa oleva pääte '':sta'' tai '':stä'' tarkoittaa, että 3 tai 4 sarakkeen sääntö koskee ainoastaan 2 sarakkeessa mainittua osaa nimikkeestä tai ryhmästä.\n1.2. Kun 1 sarakkeessa on koottu yhteen useita nimikkeitä tai mainittu ryhmän numero ja 2 sarakkeessa on sen vuoksi yleisluonteinen tavarankuvaus, viereinen 3 tai 4 sarakkeessa oleva sääntö koskee kaikkia niitä tuotteita, jotka harmonoidussa järjestelmässä tariffoidaan 1 sarakkeessa mainitun ryhmän nimikkeisiin tai johonkin nimikkeistä, jotka on koottu tähän sarakkeeseen.\n1.3. Kun luettelossa on eri sääntöjä, joita sovelletaan saman nimikkeen eri tuotteisiin, nimikkeen kussakin alakohdassa on nimikkeen sen osan tavarankuvaus, jota viereinen 3 tai 4 sarakkeessa oleva sääntö koskee.\n1.4. Luettelon 84.-91. ryhmien tuotteisiin on sovellettava 3 sarakkeen alkuperäsääntöä, jos 4 sarakkeessa ei ole sääntöä.\n2.1. Ilmaus ''valmistus'' tarkoittaa kaikenlaista valmistusta tai käsittelyä, myös ''kokoamista'' tai erityistoimenpiteitä. Katso kuitenkin 3 huomautuksen 5 kappaletta jäljempänä.\n2.2. Ilmaus ''aines'' tarkoittaa kaikkia ''aineosia'', ''raaka-aineita'', ''komponentteja'', ''osia'' jne., jotka käytetään tuotteen valmistukseen.\n2.3. Ilmaus ''tuote'' tarkoittaa valmista tuotetta, vaikka tämä olisikin tarkoitettu käytettäväksi myöhemmin toisessa valmistustoimenpiteessä.\n3.1. Kun jokin nimike tai nimikkeen osa ei ole luettelossa, sovelletaan 5 artiklan 2 kappaleen ''nimikkeenmuutossääntöä''. Jos jotakin luettelon kohtaa koskee ''nimikkeenmuutosehto'', se on mainittu 3 sarakkeen säännössä.\n3.2. Luettelon 3 tai 4 sarakkeen säännön edellyttämä valmistus tai käsittely on suoritettava vain valmistukseen käytetyille ei-alkuperäaineksille. 3 tai 4 sarakkeen säännön rajoitukset koskevat niinikään ainoastaan käytettyjä ei-alkuperäaineksia.\n3.3. Kun säännössä sanotaan, että ''minkä tahansa nimikkeen aineksia'' saa käyttää, saa käyttää myös aineksia, jotka kuuluvat samaan nimikkeeseen kuin tuote, ottaen kuitenkin myös huomioon sääntöön mahdollisesti sisältyvät erityisrajoitukset. Kuitenkin ilmaus ''valmistus minkä tahansa nimikkeen aineksista, myös muista nimikkeen ... aineksista'' tarkoittaa, että vain sellaisia samaan nimikkeeseen kuin tuote kuuluvia aineksia saa käyttää, joilla on erilainen tuotekuvaus kuin tuotteella 2 sarakkeessa.\n3.4. Jos ei-alkuperäaineksista tehtyä tuotetta, joka on saanut alkuperäaseman valmistuksen kuluessa nimikkeenmuutossäännön tai luettelossa olevan oman sääntönsä nojalla, käytetään aineksena toisen tuotteen valmistuksessa, siihen ei sovelleta sitä tuotetta koskevaa sääntöä, jonka valmistukseen se on käytetty.\nNimikkeen 84.07 moottori, josta säännössä määrätään, että käytettyjen ei-alkuperäainesten arvo ei saa ylittää 40 % vapaasti tehtaalla -hinnasta, tehdään nimikkeen 72.24 ''muusta takomalla esimuokatusta seosteräksestä''.\nJos tämä esimuokattu teräs on taottu kyseisessä maassa ei-alkuperätuotetta olevasta valanteesta, se on jo saanut alkuperäaseman luettelon nimikettä 72.24:stä koskevan säännön nojalla. Esimuokattua terästä voidaan pitää moottorin arvoa laskettaessa alkuperätuotteena riippumatta siitä, onko teräs tuotettu samassa vai jossakin muussa tehtaassa. Ei-alkuperätuotetta olevan valanteen arvoa ei täten oteta huomioon laskettaessa käytettyjen ei-alkuperäainesten arvoa.\n3.5. Vaikka nimikkeenmuutossääntö tai luettelon sääntö täyttyy, tuote ei ole saanut alkuperäasemaa, jos suoritettu käsittely kokonaisuudessaan on riittämätön 5 artiklan 5 kappaleen tarkoittamassa mielessä.\n4.1. Luettelon sääntö määrittää vaadittavan vähimmäisvalmistuksen tai -käsittelyn, ja sen ylittävä valmistus tai käsittely antaa myös alkuperäaseman; sitä vähempi valmistus tai käsittely taas ei anna alkuperäasemaa. Näin ollen mikäli säännössä määrätään, että tietyllä valmistusasteella olevaa ei-alkuperäainesta saa käyttää, on sitä aiemmalla valmistusasteella olevan tällaisen aineksen käyttö sallittua mutta ei sitä myöhemmällä valmistusasteella olevan.\n4.2. Kun luettelon säännössä määrätään, että tuote voidaan valmistaa useammasta kuin yhdestä aineksesta, tämä tarkoittaa, että yhtä tai useampaa näistä aineksista saa käyttää. Säännössä ei vaadita, että niitä kaikkia käytetään.\nKankaita koskeva sääntö määrää, että luonnonkuituja saa käyttää ja että muun muassa kemiallisia aineita saa myös käyttää. Tämä ei tarkoita, että on käytettävä molempia, vaan että voidaan käyttää jompaakumpaa tai molempia.\nJos kuitenkin samassa säännössä on jotakin ainesta varten oma rajoituksensa ja muita aineksia varten muita rajoituksia, sovelletaan vain tosiasiallisesti käytettyjä aineksia koskevia rajoituksia.\nOmpelukoneita koskevassa säännössä määrätään, että käytettyjen langankiristysmekanismien on oltava alkuperätuotteita ja että käytetyn siksak-mekanismin on myös oltava alkuperätuote; näitä kahta rajoitusta sovelletaan vain, mikäli kysymyksessä olevat mekanismit tosiasiallisesti sisältyvät ompelukoneeseen.\n4.3. Kun luettelon sääntö edellyttää, että tuote on valmistettava tietystä aineksesta, tämä ehto ei luonnollisesti estä käyttämästä muita aineksia, jotka ovat luonteeltaan sellaisia, etteivät ne voi täyttää sääntöä.\nNimikkeen 19.04 sääntö, joka nimenomaan sulkee pois viljan ja viljatuotteiden käytön, ei estä kivennäissuolojen, kemikaalien ja muiden lisäaineiden käyttöä, joita ei valmisteta viljasta.\nJos kuitukankaasta tehdyn tavaran ollessa kysymyksessä ainoastaan ei-alkuperätuotetta olevan langan käyttö on sallittua, ei ole mahdollista aloittaa valmistusta kuitukankaasta - vaikka kuitukangasta ei tavallisesti voida tehdä langasta. Tällaisissa tapauksissa lähtöaineksen tulisi normaalisti olla lankaa edeltävällä asteella - ts. kuituasteella.\nTekstiilien osalta katso myös 7 huomautuksen 3 kappaletta.\n4.4. Jos luettelon säännössä on kaksi tai useampia prosenttimääriä enimmäisarvoksi ei-alkuperäaineksille, joita voidaan käyttää, näitä prosenttimääriä ei saa laskea yhteen. Kaikkien käytettyjen ei-alkuperäainesten enimmäisarvo ei saa koskaan ylittää korkeinta määrätyistä prosenttimääristä. Lisäksi yksittäisiä prosenttimääriä ei saa ylittää niiden ainesten osalta, joita ne koskevat.\n5.1. Luettelossa käytetty ilmaus ''luonnonkuidut'' tarkoittaa muita kuituja kuin muunto- ja synteettikuituja. Se rajoittuu kehruuta edeltäviin valmistusasteisiin ja sisältää myös jätteet. Mikäli ei toisin mainita, ilmaus ''luonnonkuidut'' sisältää kuidut, jotka on karstattu, kammattu tai muulla tavoin valmistettu, mutta joita ei ole kehrätty.\n5.2. Ilmaus ''luonnonkuidut'' sisältää nimikkeen 05.03 jouhen, nimikkeiden 50.02 ja 50.03 silkin, nimikkeiden 51.01 - 51.05 villakuidut ja hienon ja karkean eläimenkarvan, nimikkeiden 52.01 - 52.03 puuvillakuidut ja nimikkeiden 53.01 - 53.05 muut kasvitekstiilikuidut.\n5.3. Ilmauksia ''tekstiilimassa'', ''kemialliset aineet'' ja ''paperinvalmistusaineet'' käytetään luettelossa kuvaamaan 50. - 63. ryhmiin kuulumattomia aineksia, joita voidaan käyttää muunto-, synteetti- tai paperikuitujen tai näistä kuiduista valmistettujen lankojen valmistuksessa.\n5.4. Ilmausta ''katkotut tekokuidut'' käytetään luettelossa viittamaan nimikkeiden 55.01 - 55.07 synteetti- tai muuntokuitufilamenttitouviin, synteetti- tai muuntokatkokuituihin tai niiden jätteisiin.\n6.1. Tuotteiden osalta, jotka tariffoidaan niihin luettelon nimikkeisiin, joissa viitataan tähän alkuhuomautukseen, luettelon 3 sarakkeen ehtoja ei sovelleta mihinkään niiden valmistuksessa käytettyihin perustekstiiliaineisiin, joiden paino yhteensä on enintään 10 % kaikkien käytettyjen perustekstiiliaineiden yhteispainosta (katso kuitenkin myös 6 huomautuksen 3 ja 4 kappaletta jäljempänä).\n6.2. Tätä poikkeusta voidaan kuitenkin soveltaa vain sekoitetuotteisiin, jotka on tehty kahdesta tai useammasta perustekstiiliaineesta riippumatta niiden osuudesta tuotteessa.\nPerustekstiiliaineet ovat seuraavat:\n- karkea eläimenkarva,\n- hieno eläimenkarva,\n- paperinvalmistusaineet ja paperi,\n- juutti ja muut niinitekstiilikuidut,\n- sisali ja muut Agave-sukuisista kasveista saadut tekstiilikuidut,\n- kookoskuidut, manilla, rami ja muut kasvitekstiilikuidut,\nNimikkeen 52.05 lanka, joka on tehty puuvillakuiduista ja synteettikatkokuiduista, on sekoitelanka. Sen vuoksi ei-alkuperäaineksia, jotka eivät täytä alkuperäsääntöjä, saa käyttää enintään 10 % langan painosta.\nNimikkeen 51.12 villakangas, joka on tehty villalangasta ja synteettikatkokuitulangasta, on sekoitekangas. Sen vuoksi ei-alkuperätuotetta olevaa synteettikuitulankaa tai villalankaa tai näiden sekoitusta, joka ei täytä alkuperäsääntöjä, saa käyttää enintään 10 % kankaan painosta.\nNimikkeen 58.02 tuftattu tekstiilikangas, joka on tehty puuvillalangasta ja puuvillakankaasta, on sekoitetuote vain, jos puuvillakangas itsessään on sekoitekangas, joka on tehty kahdesta tai useammasta eri perustekstiiliaineesta, tai jos käytetyt puuvillalangat itsessään ovat sekoitetuotteita.\nJos kysymyksessä oleva tuftattu tekstiilikangas olisi tehty puuvillalangasta ja synteettikuitukankaasta, olisi luonnollisesti käytetty kahta eri perustekstiiliainetta.\nMatto, jonka nukka on tehty sekä muuntokuitu- että puuvillalangoista ja pohjakangas juutista, on sekoitetuote, koska on käytetty kolmea perustekstiiliainetta. Näin ollen saa käyttää mitä tahansa ei-alkuperäaineksia, joita käytetään myöhemmällä valmistusasteella olevina, kuin sääntö sallii, edellyttäen, ettei niiden yhteispaino ylitä 10 % mattoon sisältyvien tekstiiliaineiden painosta. Juuttikangaspohja, muuntokuitulangat ja/tai puuvillalangat voitaisiin siis tuoda maahan tällä valmistusasteella olevina, jos painoehdot täyttyvät.\n6.3. Tuotteissa, joissa on ''segmentoitua polyuretaania olevaa, myös kierrepäällystettyä lankaa, jossa on joustavia polyeetterisegmenttejä'', tämä poikkeus on tällaisen langan osalta 20 %.\n6.4. Tuotteissa, joissa on kaistaleita, jotka koostuvat enintään 5 mm leveästä kahden muovikelmun väliin liimalla kiinnitetystä, alumiinifoliota tai muovikelmua, myös alumiinijauheella peitettyä, olevasta sydämestä, tämä poikkeus on 30 % tällaisen kaistaleen osalta.\n7.1. Niissä tekstiilituotteissa, joiden kohdalla luettelossa on alaviite tähän alkuhuomautukseen, saa käyttää, vuoria ja välivuoria lukuun ottamatta, tekstiiliaineita, jotka eivät täytä kysymyksessä olevaa sovitettua tuotetta koskevaa luettelon 3 sarakkeen sääntöä, edellyttäen että ne tariffoidaan eri nimikkeeseen kuin tuote ja ettei niiden arvo ylitä 8 % tuotteen vapaasti tehtaalla -hinnasta.\n7.2. Muuta kuin tekstiiliainetta olevien koristeiden ja tarvikkeiden tai muiden ainesten, joissa on tekstiiliä, ei tarvitse täyttää 3 sarakkeen ehtoa, vaikka 4 huomautuksen 3 kappale ei niitä koske.\n7.3. Edellä 4 huomautuksen 3 kappaleen mukaan ei-alkuperätuotteita olevia, muuta kuin tekstiiliainetta olevia koristeita ja tarvikkeita tai muita tuotteita, joissa ei ole tekstiiliä, saa joka tapauksessa käyttää vapaasti, milloin niitä ei voida valmistaa 3 sarakkeessa luetelluista aineksista.\nJos luettelon sääntö edellyttää, että tietyn tekstiilitavaran, esimerkiksi puseron, valmistuksessa on käytettävä lankaa, tämä ei estä metallitavaroiden kuten nappien käyttöä, koska niitä ei voida tehdä tekstiiliaineista.\n7.4. Prosenttisääntöä sovellettaessa koristeiden ja tarvikkeiden arvo on otettava huomioon laskettaessa käytettyjen ei-alkuperäainesten arvoa.\nTaulukko (HS-nimikkeet) puuttuu\nTAVARATODISTUS TAVARATODISTUSHAKEMUS VIEJÄN ILMOITUS LIITTEEN IV LISÄS\n8 artiklan ilmoitukset puuttuvat\nLiitteen V lisäys puuttuu\nII LIITTEEN VI LISÄS puuttuu


Ice-T:n Coco-vaimo puolialastomana lumihangessa – mitä kuvissa tapahtuu? – Stara\nIce-T:n Coco-vaimo puolialastomana lumihangessa – mitä kuvissa tapahtuu?\nViihdeuutiset 3.2.2021, 10:40 · Stara.fi\nTällä kertaa kurvikas kaunotar poseeraa yllättäen puolialastomana lumihangessa. Coco halusi osoittaa faneilleen olevansa sanojensa mittainen kaunotar. Kuvat on ikuistettu Yhdysvalloissa New Jerseyssä, jossa on viime päivinä satanut poikkeuksellisen paljon lunta.


Jämsän kaupungin organisaatioselvitys - Elinvoimaa ja katse kohti tulevaisuutta! - Jämsän kaupunki\nJämsän kaupungin organisaatioselvitys - Elinvoimaa ja katse kohti tulevaisuutta!\nJämsän kaupungin organisaatioselvitys on julkaistu. Selvitys sisältää useita konkreettisia toimenpide-ehdotuksia kaupungin talouden kohentamiseksi.\nVuosien kuluessa heikentynyt kaupungin talous johti viime keväänä kokonaisvaltaisen organisaatioselvityksen tilaamiseen ulkopuoliselta asiantuntijalta. Kaupungin talouden tasapainottamistarve on vähintään 2-3 miljoonaa euroa. Organisaatioselvityksen tavoitteena oli kaupungin organisaation, johtamisjärjestelmän ja elinvoimaan liittyvien palveluiden organisoinnin ja tuottamisen terävöittäminen suhteessa arkea ylläpitäviin toimintoihin. Selvitys sisältää konkreettisia toimenpide-ehdotuksia konsernin organisaatiorakenteeseen, palveluverkkoon sekä toiminnan tehostamiseen.\nMerkittävin kaupungin organisaatiorakenteeseen vaikuttava ehdotus on uuden elinvoimatoimialan perustaminen. Toimialan tehtävänä on elinvoiman kasvattaminen. Toimiala huolehtisi kahdesta keskeisestä prosessista. Kaupunki-infrastruktuuri koostuisi nykyisistä kunnallisteknisistä palveluista, tilapalveluista sekä Jämsän Vesi liikelaitoksen ja Jämsän Jätehuolto liikelaitoksen toiminnasta. Toinen elinvoimaprosessi sisältäisi nykyisen kaavoitus- ja tonttituotannon, valvontatoimen, Koy Jämsänmäen, Jämsän Yrityskiinteistöt sekä Jämsek Oy:n sijoittumispalvelut. Jämsän Aluelämpö Oy liittämistä osaksi elinvoimatoimialaa tulisi myös harkita. Toimialan perustamisen ja sen tarvitsemien henkilöresurssien vähenemisen myötä säästöjä on arvioitu saavutettavan 900 000 euroa.\nSosiaali - ja terveystoimen osalta ehdotetut toimenpiteet kohdistuvat lastensuojeluun ja vammaispalveluihin. Lastensuojelun laitos- ja perhehoidon kustannukset Jämsässä ovat selvityksen mukaan korkeat vertailukuntiin nähden. Laitoshuoltopainotteisuutta tulisi vähentää ja jatkaa panostusta ennaltaehkäiseviin toimenpiteisiin, selvityksessä todetaan. Kahden lapsen sijoittaminen laitoshoidosta perhehoitoon tuottaisi vuositasolla 150 000 euron säästöt. Vammaispalveluissa yhden viidentoista henkilön asumispalveluyksikön muuttaminen 12/7 palveluksi 24/7 sijaan, alentaisi kustannuksia noin 320 000 euroa.\nSivistystoimessa ehdotetut toimenpiteet lakkauttaisivat Länkipohjan koulun ja varhaiskasvatuspalvelut vuoden 2019 elokuusta lukien ja Juokslahdella vastaavasti elokuusta 2021 lähtien. Koskenpään koulu jatkaisi toimintaansa, kunnes esioppilaat mukaan lukien oppilasmäärä jää alle 35. Taloudelliset kokonaisvaikutukset sivistystoimen osalta olisivat vuositasolla yhteensä noin miljoona euroa.\nPuistojen ja liikuntapaikkojen ylläpitoa keskittämällä ja liikenneväylien luokitusta muuttamalla voidaan taloutta keventää 173 000 eurolla. Jämsän Ateria-, Puhtaus- ja tekstiilipalveluille selvityksessä ehdotetaan toiminnan tehostamista. Mitoituksia kiristämällä ja toiminnan uudelleen organisoinnilla liikelaitos voisi alentaa kustannuksia 100 000 euroa. Topan kautta saatavien mittakaavaetujen ja palvelutarjonnan yhtenäistämisen sekä karsinnan kautta säästöä nykytilanteeseen verrattuna on kerrytettävissä 720 000 euroa. Kaikkien selvityksessä ehdotettujen toimenpiteiden yhteisvaikutus kaupungin talouteen on noin 3,3 miljoonaa euroa.\nSelvityksen tekijä Kuntalainen.com Oy:n toimitusjohtaja Petri Härkönen toteaa, että Jämsällä on kaikki mahdollisuudet olla myös tulevaisuuden menestyjä, mutta kaupungin talous tulee saada kestävään tilanteeseen ennen kuin menestystä voidaan lähteä onnistuneesti rakentamaan.\nOrganisaatioselvityksen loppuraporttia käsitellään yhteistyötoimikunnassa 7.marraskuuta ja kaupunginhallituksessa 12.marraskuuta 2018.\nJämsän kaupungin organisaatioselvitys


Vakooja numero 854 000 - Voima\nKirjeenvaihtajat • 9.8.2010 14:25 • Kirjoittanut Jenni Järventaus\nVakooja numero 854 000\nKirjeenvaihtajat 9.8.2010 14:25 Kirjoittanut Jenni Järventaus\nWashington Post paljastaa Amerikan tiedusteluteollisuuden karmean koon.\nTaannoisessa kokoontumisessa kaverin luona iltaa hallitsi yksi puheenaihe: Washington Postin laaja juttusarja Amerikan valtavasta tiedusteluteollisuudesta. Kaksinkertaisen Pulitzer-voittajan Dana Priestin ja kollegansa William Arkinin juttukokonaisuus Top Secret America on puhuttanut Yhdysvalloissa koko loppukesän, ja syystäkin. Se kun paljastaa amerikkalaisen tiedustelukoneiston paisuneen niin poskettomiin mittasuhteisiin, että kukaan, edes puolustusministeri Robert Gates, ei osaa selittää mikä organisaatio hoitaa mitäkin kansallisen turvallisuuden alaa.\nMiten isosta hirviöstä sitten on kyse? Priest ja Arkin saivat kahden vuoden tutkimuksen aikana selville seuraavaa:\nAinakin 1 271 valtion organisaatiota ja 1 931 yksityistä firmaa ovat mukana terrorismin vastaisessa työssä, kansallisen turvallisuuden toimissa ja vakoilussa.\nArviolta 854 000 amerikkalaista – puolitoista kertaa Washingtonin asukasluku – ovat saaneet tiedustelualan vaatiman huippusalaisen turvallisuusluokituksen.\nVakoilualan analyytikot kirjoittavat 50 000 raporttia vuodessa.\nPelkästään Washingtonin alueella 33 jättimäistä tiedustelukeskusta on rakenteilla tai pystytetty sitten syksyn 2001.\nToisin sanoen syyskuun 11. päivän terrori-iskuja seuranneina yhdeksänä vuonna Yhdysvaltain vakoiluvirastot ovat kasvaneet niin suuriksi ja monimutkaisiksi, että kukaan ei osaa arvioida, mitkä niiden kokonaiskustannukset ovat, kuinka monta työntekijää niillä on ja kuinka monta organisaatiota tekee päällekkäistä työtä. ”Pitäisiköhän meidän kaikkien alkaa etsimään uutta duunia?” eräs kaveri vitsaili. Hän on satelliittiteknologiaa kehittävän firman konsultti. Viereisissä puutarhatuoleissa lojuivat ilmailualan terrorismiriskejä kartoittava tutkija ja kongressin tutkimuspalvelun analyytikko. Sisällä kaljapullot käsissään seisoskelivat puolestaan CIA:n analyytikko, puolustusteknologiafirman lobbari ja eräälle kongressiedustajalle duunia painava kansallisen turvallisuuden neuvonantaja.\nLystikästä seurueessa oli se, että kyseessä ei ollut mikään vakoojien vuosikokous vaan tavallinen kokoelma washingtonilaisia. Tämän kaupungin valkokaulusväestöstä iso osa kun saa elantonsa suoraan tai epäsuorasti amerikkalaisten paranoiasta ja sen ruokkimasta tiedustelu-, turvallisuus- ja puolustusteollisuudesta.\nSe on myös syy, miksi lamankin keskellä Washingtonin seutu vaurastuu ja laajenee. Kuusi Yhdysvaltain varakkaimmista kunnista sijaitsevat pääkaupunkialueella, ja kaupungin laitamille nousee koko ajan uusia rakennusjättejä, jotka tarvitsevat työntekijöitä. Kaverimme kaltaiset kolmekymppiset pystyvät ostamaan taloja, autoja ja hulppeita ulkomaanmatkoja siinä missä muu Amerikka lipuu yhä lähemmäksi persaukisuutta.\nSiksi tunnelma äskettäisissä illanistujaisissa oli hilpeä, ei huolestunut. Washington ei nimittäin sahaa omaa oksaansa: Kukaan ei lähde leikkaamaan rahoitusta siltä teollisuuden alalta, mistä omat ja koko tuttavapiirin palkkashekit ovat peräisin. Ei, vaikka vakoilualan koko ja sekavuus lähestulkoon takaavat, että seuraavan terrori-iskun varoitusmerkit hautautuvat jonnekin järjestelmän sotkuihin.\n”Dana Priest saa kolmannen Pulitzerinsa, ja sitten elämä jatkuu ihan samaan malliin”, kaveri summasi.\nNiinpä. Ja kukaan ei vahingossakaan kysy, ehtiikö niitä 50 000 tiedusteluraporttia kukaan edes vilkaisemaan.\nmedia, terrori-iskut, vakoilu, yhdysvallat\nValkoinen maailmanloppu Suomalaiset usein naureskelevat sille hysterialle, millä amerikkalaiset suhtautuvat lumeen. Syystäkin. Kuluneena torstaina lumirintaman lähestyessä Yhdysvaltain pääkaupunkia Washington Post alkoi lähettää…\nHanat kiinni! Jos Yhdysvallat olisi alkoholisti, muut maailman maat olisivat aikoja sitten istuttaneet sen alas, käskeneet sen lopettaa pelleily ja mennä AA-kokoukseen.…


Simo Kiuru, Author at Sotilaspoika | Sivu 3 5:stä\nSyntymäpaikka: Kalajoki Koulutus: Ylioppilas. Lainopillisia opintoja yliopistossa. Stipendiaatti opintoja Virossa ja Saksassa. Jääkäri -pfadfinderkurssi Holsteinissa Saksassa 14.9.1916. Saapui takaisin jääkärien pääjoukon mukana Vaasaan 18.2.1918. Ammattiura: Jääkärivänrikki ja kapteeni -18, majurin arvo -27. Poliisimestari Kuopiossa ja apulaispoliisimestari Helsingissä. Poliisiharjoittelijoiden kouluttaja ja…\nSyntymäpaikka: Alahärmä Koulutus: Kansakoulu Suomalainen jääkäriupseeri Ammattiura: Pfadfinderkurssi Holsteinissa Saksassa. Sotavuosi 1918: Jääkärijoukon mukana Saksasta Vaasaan 18.2.1918. Pohjois-Hämeen I pataljoona, 3. komppanian päällikkö. Päijänteen länsipuolen (helmi–maaliskuuu) ja Länsi-Hollolan taistelut huhtikuun lopussa. Komppania osallistui Länsi-Hollolassa Länsiarmeijan viimeisiin taisteluihin Hatsinassa huhtikuun lopussa…\nSyntymäpaikka: Tukholma Koulutus: Upseeritutkinto Ruotsissa ja sotakorkeakoulu. Ammattiura: Buurisodat, sotilaallinen neuvonantja Persiassa, santarmilaitoksen järjestely, ylennettiin kenraaliksi. Saavutti Suomen armeijassa kenraalimajurin arvon. Sotavuosi 1918: Ruotsalainen, vapaaehtoisena Suomeen saapunut vilpitön Suomen ystävä. Saapui Vaasaan ja otettiin everstinä valkoiseen armeijaan. Seinäjoen päämaja lähetti everstiluutnantti…\nSyntymäpaikka: Helsingin pitäjä. Koulutus: Ylioppilastutkinto. Tykistön ampumakoulu ja tykistökurssit Englannissa. Sotakorkeakoulu Ammattiura: Sotilasuralle jääkäriliikkeeseen ja Saksaan. Elinkeinoelämän johtotehtävissä ennen talvisotaa. Jääkäripataljoona 27. Komennettiin räjäytyskurssille Berliiniin, etappi- ja järjestlytehtäviä Ruotsissa ja Suomessa 1917. Sotavuosi 1918: Palasi kotimaahan jääkärien pääjoukkoa aikaisemmin. Tarmokas…\nSyntymäpaikka: Pohja Koulutus: Ylioppilastutkinto Ammattiura: Vapaaehtoisena Ruotsin ratsastavaan henkikaarttiin. Ruotsin sotilasattasea Pariisissa ja Lontoossa. Everstiluutnantti Ruotsissa. Sotavuosi 1918: Liittyi vapaaehtoisena Suomen valkoiseen armeijaan. Merkittävä ruotsalainen upseeri Suomen vapaussodassa. Mannerheimin nimitti valkoisen Länsiarmeijan Satakunnan ryhmän komentajaksi. Satakunnan ryhmä toiminta-alue oli Pohjanlahden…\nSyntymäpaikka: Budabest, Unkari Koulutus: Budabest, Itävalta-Unkari Ammattiura: Opiskeli Ranskassa sotakorkeakoulussa 1921-22. Kuului Suomen jatkosodan 1941–44 aikana päämajan sisäpiiriin. Johti tiedustelua, oli tiedustelujaoston päällikkö 1942-44, eversti. Sotavuosi 1918: Yleni aliluutnantiksi 1918. Toimi Pohjois-Hämeen I pataljoonan nuorempana adjutanttina Suomen vapaussodassa 1918. Osallistui…\nSyntymäpaikka: Hollola. Koulutus: Ylioppilas, Lahden yhteiskoulusta. Esikuntaupseerin koulutus Saksassa. Ammattiura: Suojeluskuntapiirin piiripäällikkö ja suojeluskuntien päälystökoulun johtaja. Suojeluskunnan esikunta. Sotilasläänin komentaja, Satakunta. Talvi- ja jatkosodassa divisioonan komentaja. Kenraalimajuri. Sotavuosi 1918: Hollolasta kotoisin oleva, Lahden suojeluskunnan perustaja. Isänmaan ystävä, kävi vapaussotaa 1918…\nSyntymäpaikka: Pfronten, Baijeri. Koulutus: Haminan kadettikoulu. Oikeustieteen kandidaatti, Helsingin yliopisto. Ammattiura: Suomen kaartin upseeri. Asianajaja, Wetzer & Wahlbergi. Tsaarinajan upseeri. Ensimmäisen maailmansodan aikana Venäjän armeijan everstiluutnantti, Galitsia, Karpaatit, Liettua ja Valko-Venäjä. Jalkaväkidivisioonan komentaja Bukovinassa, yleni everstiksi. Siirtyi Suomeen Venäjältä vallankaappauksen…


Lukijalta: Kansanliike pelasti Mouhijärven koulun - Lukijalta - Aamulehti\nKansaliike pelasti Mouhijärven yhtenäiskoulun, kirjoittaa sastamalalaisvaltuutettu\nMouhijärven Häijään alue yhdistettynä Uotsolaan, on koko Sastamalan kehittyvintä aluetta.\nKansaliikkeessä on voimaa. Tämä tuli todistetuksi Sastamalan kesäkuun valtuustossa, jossa päätettiin säilyttää pohjoisen alueen yläkoulu eli Mouhijärven yhtenäiskoulu.\nSuurin kiitos kuuluu alueen aktiiviselle kansaliikkeelle, kansalaisille, yrityksille, koulujen vanhempainyhdistyksille, monille muille yhdistyksille, lasten vanhemmille ja koulujen henkilöstölle. He toimivat todella ripeästi kannanottoineen ja mielenilmauksineen, sillä asia tuli julkisuuteen vasta 5.6. Kiitos myös maankäyttöpäällikkö Merja-Liisa Hannukselalle, joka laittoi valtuutetuille faktaa kaavoitukseen liittyen, jota meillä ei ainakaan ennen ollut näin selkokielisenä.\nJos koulu olisi lakkautettu ja 7 – 9 luokkien opetus siirretty Vammalan keskustaan Sylväälle, se olisi merkinnyt yli 10-vuoden kaavoitus- ja kehittämistyön hukkaan heittämistä eikä alueen kaavaa olisi voitu hyväksyä. Se olisi ollut kuolinisku pohjoiselle alueelle, jossa Häijään maisemakyliin on investoitu huomattavasti. Ja lasten kannalta se olisi ollut tuntien istumista koulubussissa, pisimmillään yli 50 kilometrin koulumatka yhteen suuntaan.\nJa mikä ironista, sillä Häijään alue yhdistettynä Uotsolaan, on koko Sastamalan kehittyvintä aluetta ja sinne muuttaa väkeä, kun on tontteja tai taloja kaupan.\nValtuutetun näkökulmasta ihmetyttää sivistyspuolen palveluverkkoselvitykseen prosessin aikana tulleet eri vaiheet ja muutosehdotukset. Palveluverkkoselvityksen alkaessa kaupungin taloudellinen tilanne oli aivan toinen. Myöhemmät talouden synkkenevät kuvat, syntyvyyden raju lasku, ja vielä korona vaikuttivat suunnitelmiin.\nAlkumetreillä vahvana 1. vaihtoehtona pohjoiselle alueelle oli niin sanottu Tiisala-monipalvelukeskus. Koko maan ja globaalin maailman talouden jyrkkä heikkeneminen, ja että tullaan tekemään 5 miljoonaa euroa alijäämää, aiheuttivat, että Tiisalasta luovuttiin, ainakin toistaiseksi. Tämä päätös valtuustossa 2.3. Siinä suunnitelmassa oli kaksi yläkoulua, sen jälkeen kun Äetsän koulun väistötilasopimus päättyy ja sen oppilaat siirtyvät Sylväälle.\n18.5. meillä oli valtuustoseminaari, joka ei ole julkinen, suunnitelmassa olikin vain yhden yläkoulun malli, eli Mouhijärven yhtenäiskoulun 7 – 9-luokkien oppilaat siirtyisivät Sylväälle melko nopeutetussa aikataulussa.\nPoliittiset ryhmät olivat tästä eri mieltä. Alkoivat ryhmien väliset neuvottelut. Kokoonnuimme kaksi kertaa, yhteensä 12 tuntia hiomassa ratkaisuehdotusta valtuustoon. Vielä 1.6. neuvottelumme jälkeen olin epävarma, miten valtuustossa tulee käymään.\nVielä valtuustossakin pidimme ryhmien neuvottelutauon ja saimme yksimielisen ratkaisuehdotuksen, että yläkoulu jatkaa Mouhijärvellä.\nKirjoittaja on sastamalalainen valtuutettu (vas.).\nSastamalan valtuusto säästi Mouhijärven ja Marttilan koulut – Kolme sivuterveysasemaa suljetaan\nPirkanmaa 15.6.2020 20:40\nSastamalan keskustaa on yritetty tekohengittää, mutta Mouhijärvi on oikeasti vetovoimainen asuinpaikka\nLukijalta 11.6.2020 7:00


Ajankohtaista sote-uudistuksesta - ISOnet\nJulkaistu 28.01.2022 , päivitetty 28.01.2022\nSote-uudistus etenee ja hyvinvointialueiden aluevaltuutetut on nyt valittu. Aluevaltuutetut päättävät hyvinvointialueen ja sosiaali- ja terveydenhuollon palvelustrategiasta, pelastustoimen palvelutasosta, hyvinvointialueen taloudesta ja jäsenten valitsemisesta toimielimiin. Ensimmäisen aluevaltuustojen toimikausi alkaa 1.3.2022 ja päättyy 31.5.2025. Jatkossa aluevaltuuston toimikausi on neljä vuotta.\nTietoa aluevaltuuston ja valtuutettujen tehtävistä on koottu Sosiaali- ja terveysministeriön julkaisemaan Aluevaltuutetun oppaaseen (linkki aukeaa uuteen ikkunaan).\nJoulukuun 2021 toimeenpanon tilannekuva (linkki avautuu uuteen ikkunaan), kertoo alueellisen toimeenpanon tiekartan mukaisesta etenemisestä. Työn keskeisin tavoite on varmistaa, että jokainen hyvinvointialue pystyy järjestämään sosiaali- ja terveydenhuollon sekä pelastustoimen palvelut alueella 1.1.2023 alkaen. Tilannekuvaa päivitetään kuukausittain.\nMaaliskuun ensimmäinen päivä tulee voimaan asetus sosiaali- ja terveydenhuollon yhteistyöalueista. 27.1.2022 annetulla asetuksella säädetään hyvinvointialueiden kuulumisesta yhteistyöalueisiin siten, että yliopistollista sairaalaa ylläpitävät hyvinvointialueet ja HUS-yhtymä kuuluvat kukin eri yhteistyöalueeseen. Yhteistyöalueet ovat Etelä-, Itä-, Länsi-, Pohjois- ja Sisä-Suomen yhteistyöalueet. Lue lisää STM:n sivulta (linkki aukeaa uuteen ikkunaan).\nMuistathan myös Sote-uudistus ja sosiaalityö -työpajasarjan. Kolmannen 31.1.2022 järjestettävän kansallisen tilaisuuden ohjelman ja helmikuussa järjestettävien alueellisten työpajojen aikataulut löydät täältä (linkki avautuu uuteen ikkunaan).


Transformers – Tuhon aikakausi | Transformers: Age of Extinction (2014) - Arvostelut - Leffatykki\nTransformers - Age of Extinction on perus Michael Bay-viihdettä.\nNeljännen Transformers-elokuvan aika on koittanut. Räjähdykset ja meteli kasvaa, mutta tarina ohenee entisestään - ei mitään uutta Michael Baylta.\nTransformers - Tuhon aikakausi jatkaa sarjan tarinaa eteenpäin uuden näyttelijäkaartin voimin. Shia Lebouf on potkittu pihalle ja tilalle saapuu Oscar-ehdokas Mark Wahlberg. Wahlberg esittää Cade Yegeriä, rahatonta yksinhuoltaja-isää, joka on ammatiltaan keksijä. Wahlbergin roolisuoritus on harvinaisen tylsä. Sisällötön käsikirjoitus ei anna miehelle paljoakaan liikkumavaraa ja hän toimiikin suurimmaksi osaksi vain tämän elokuvan kassamagneettina.\nToisena suurena nimenä elokuvassa on Kelsey Grammer, joka esittää jättirobotteja metsästävää CIA:n agenttia. Grammer on uskottava johtaja, mutta hahmo itsessään on varsin stereotyyppinen paha pukumies. Myös taitava Stanley Tucci vetää koko leffan halki automaattivaihteella.\nNicola Peltz esittää Yegerin tytärtä, jonka ainut funktio on olla vaaratilanteessa oleva daami. Muija jaksaa ärsyttää loputtomalla kirkumisella, mutta onneksi DVD:lle tullessaan elokuvan voi mykistää ja nauttia silmäkarkista. Jack Reynor esittää rallikuski poikaystävää. Totta puhuen hänestä ei jäänyt mitään mieleen.\nLähes kolme tuntia kestävä elokuva tuntuu loputtomalta. Ensimmäisen tunnin ajan hahmoja pohjustetaan, jolloin elokuva oli mielenkiintoisimmillaan, mutta se heitetään hetkessä sivuun ja toiminnan alettua elokuva menettää kaiken kiinnostavuutensa silmänräpäyksessä. Loputtomat räjähdykset ja Transformerssien huonot läpät tuhoavat enemmän aivosoluja kuin alkoholismi ja hapenpuute yhteensä. Täysin aivottomat toimintakohtaukset jatkuvat loputtomasti eivätkä vie tarinaa eteenpäin milliäkään. Koska hahmojen kehitys sivuutettiin täysin, ei elokuva motivoi katsojaa välittämään sankareista. Itseäni eivät hahmojen kohtalot kiinnostaneet pätkääkään. Viimeisen tunnin kohdalla aloin vilkuilla kelloa ja rukoilla lopputekstien saapumista.\nKaikesta valittamisestani huolimatta on minun kehuttava kuvausta ja musiikkia. Ainakin elokuvan alkuosuudella kuvakulmat ja valaisu ovat henkeäsalpaavan kauniita, mutta loppua kohden kuvauksen monipuolisuus heikkenee suuresti.\nMyös erikoistehosteryhmä ansaitsee kiitosta, Elokuvan tekemiseen on mennyt paljon aikaa, vaivaa ja rahaa. Harmi vain että kaikki vaiva meni tähän pätkään.\nKokonaisuudessaan Transformers - Age of Extinction on perus Michael Bay-viihdettä. Tylsiä hahmoja, huonoja vitsejä sekä loputonta räjähtelyä.\nKäyttäjä, 15 arvostelua\nTransformers – Tuhon aikakausi arvosana 2,78\nTransformers – Tuhon aikakausi (2014)\nAlkuperäinen nimi: Transformers: Age of Extinction\nJack Reynor, John Dimaggio, John Goodman, Kelsey Grammer, Ken Watanabe, Li Bingbing, Mark Wahlberg, Nicola Peltz, Peter Cullen, Sophia Myles, Stanley Tucci


Normipäivä: Pääsiäisen puuhat\nTänä vuonna saimme kyllä nauttia aivan mahtavan kesäisestä pääsiäisestä. Pääsiäinen on Norjassa aika iso juttu ja valtaosa ottaakin koko pääsiäisviikon lomaa töistä. Virallisia työpäiviä pääsiäisviikolla kun on vain noin 2,5 päivää, joten tokihan tuosta pitkä lomapätkä tuleekin vain muutaman lomapäivän uhrauksella. Tomi oli kyllä alkuviikon töissä ja Juho päiväkodissa, mutta keskiviikosta lähtien lomailimme ihan kotioloissa Tomin vanhempien saavuttua Suomesta vierailulle. Ohjelmassa oli rentoa oleskelua, pihatöitä, hyvää ruokaa ja paljon ulkoilua niin kotipihalla kuin Oslon puolellakin. Vietimme myös Juhon 3-vuotissynttäreitä toisena pääsiäispäivänä, mutta niistä kertoilen sitten ihan erillisessä postauksessa.\nKiirastorstaina kävimme Bygdøyllä kävelyllä. Muutama (hullun)rohkea nähtiin jopa ottamassa aurinkoa bikineissä! Muutenkin tuntuu, että norjalaiset on jotenkin kuumaverisempiä kuin meikäläiset, sillä meillä on aina paljon enemmän vaatetta päällä kuin paikallisilla :) Päiväkodin pihalla ihmettelen usein, kuinka pienet lapset painelee melkein pakkaskelilläkin kädet punaisina ilman hanskoja. Juhoa en kyllä ilman hanskoja ole nähnyt, onneksi. Siis sellaisella ilmalla, jolloin mielestäni ne hanskat käteen kuuluisi...\nBygdøyn rannoilla oli aivan älyttömästi porukkaa piknikillä ja nautiskelemassa lämpimästä kelistä. Pienesti jopa harmitti, ettei me sittenkään pakattu kertakäyttögrilliä ja eväitä mukaan. Ostettiin kuitenkin vohvelikojusta vohvelit ja istuttiin maalle rantautuneen laiturin nokkaan. Sekin oli oikein koselig ja hyggelig. Niin kuin Norjassa tuntuu aika moni asia olevan ;)\nPitkäperjantaina virittelin taas lampaanviulua Mysi Lahtisen hyväksi todetulla ohjeella. Resepti pitää sisällään runsaasti yrttejä ja valkosipulia sekä kahvilla ja kermalla valelua.\nPääsiäislauantaina vuorossa oli Frognerparken (tai Vigelandsparken), jossa on Vigelandin patsaiden lisäksi aivan hillittömän kokoinen ja suosittu leikkipaikka Frognerborgen.\nOli kyllä varmasti lämpimämpää kuin asustukseni antaa ymmärtää :) Vigelandsparken on kyllä yksi suosikkikohteistani Oslossa ja todella monta kertaa siellä olen jo käynytkin.\nSunnuntaina kohteena oli Østensjøvannet, joka on pieni järvi (no lampi kai ennemminkin) suht lähellä Oslon keskustaa. Alueella pesii paljon vesilintuja ja lammen voi kiertää helppokulkuista hiekkatietä pitkin. Me tosin teimme katastrofin välttämiseksi u-käännöksen kuljettuamme noin kolmasosan reitistä, sillä Lasse ei tuntunut viihtyvän ollenkaan vaunuissaan. Eväiden syöntipaikalla poika olikin sitten ihan hyvällä tuulella, kun pääsi pois vaunuista. Kuvasta muuten näkee hyvin, kuinka meillä on paljon enemmän vaatetta päällä kuin taustan paikallisasukkailla.\nNäitä on nyt kaikki paikat piukassa. Raparperit on jo kohtalaisen kokoisia ja puissakin on jo isot lehdet. Kesä lähestyy vauhdilla! Jee!


Mikkelin kaupungin 5. kaupunginosa (Nuijamies) / Nuijamiehen asuinalue osa II | Mikkeli\nMikkelin kaupungin 5. kaupunginosa (Nuijamies) / Nuijamiehen asuinalue osa II\nKaupunkisuunnittelu lähettää otsikossa mainitun 20. päivänä marraskuuta 2018 päivätyn asemakaavanmuutosehdotuksen kaupunkiympäristölautakunnan käsiteltäväksi.\nAsemakaavan muutos koskee Mikkelin kaupungin 5. kaupunginosan, Nuijamiehen, asuntoalueen osaa, kortteleita 1-8, 25 ja 31 sekä katu-, virkistys- ja puistoalueita. Kaava-alue sijaitsee vajaan puolen kilometrin etäisyydellä hallitustorilta lounaaseen, Kasarminkadun, Päiviönkadun, Vanhan kasarmin ja Linnanmäen rajaamalla alueella.\nAsemakaavan muutos on tarpeen alueen kaavan ajanmukaistamiseksi. Suunnittelun tavoitteena on alueen rakenteen ja hyvien ominaispiirteiden säilyttäminen ja korostaminen, rakentamisen tehostaminen sekä liikenneverkon jäsentely.\nKaavoituksen vireille tulosta ilmoitettiin 23.3.2017.\nKaava-alueen edullinen ja miellyttävä sijainti kaupunkirakenteen, liikenneverkon ja palvelujen suhteen puoltaa maankäytön tehostamista. Perusinvestoinnit ja elinkaarikustannukset muodostuvat kokonaisuutena edullisemmiksi olemassa olevaa rakennetta täydentävällä alueella kuin kaupungin reunoilla.\nRakennusten uusimispainetta vanhoilla korttelialueilla pyritään vähentämään lisärakennusoikeuden sijoituksella korttelien keskiosiin yli 900 k-m2:n kokoisilla tonteilla. Katutilan säilymistä tuetaan myös kaavamääräyksellä, jolla osoitetaan rakennusalan raja, jota rakennuksen tulee sivuta. Lisäksi annetaan kaavamääräys maisemallisista ja kaupunkikuvallisista arvoista.\nKaavalla on kaupunkiympäristöä säilyttävät, tiivistävät ja elävöittävät vaikutukset. Kulttuuriympäristökohteet suojellaan asemakaavamerkinnöillä.\nTehokkaampaa rakentamista esitetään vilkkaiden pääväylien ja radan varrelle sekä kaupunkikuvallisesti sopiville paikoille.\nVanhan palolaitoksen kiinteistö on tarkoitus muuttaa asuinkerrostalojen korttelialueeksi tehokkuudella e=1,1 (2500 k-m2) ja kerroskorkeudeksi osoitetaan V.\nUusien asuntojen määräksi arvioidaan 100…160 kpl. Luku on riippuvainen rakennushankkeista ja maanomistajien tavoitteesta kehittää kiinteistöjään.\nUuden kaavan mukaan kokonaisrakennusoikeus kasvaa 26 282 k-m² lukuun 34 813 k-m². Asuinrakennusoikeus voidaan vielä jakaa pienempiin yksiköihin eli AK, AL, AO-1 ja A-1 kortteleihin.\nAsemakaavan muutos edellyttää maankäyttösopimusten laatimista.\nLiikennesuunnittelussa pyritään kevyenliikenteen sujuvuuden ja turvallisuuden parantamiseen. Muutokset tullaan toteuttamaan nykyisillä katualueilla.\nKaavan osallistumis- ja arviointisuunnitelma oli nähtävillä 23.3. - 24.4.2017, ja siitä saatiin 8 lausuntoa ja 4 mielipidettä. Kaavasta järjestettiin avoin yleisötilaisuus 11.4.2017.\nLiikennevirasto otti lausunnossaan esille raideliikenteen vaikutusten selvittämisen alueelle (melu- ja tärinä).\nEtelä-Savon elinkeino, liikenne ja ympäristökeskus otti lausunnossaan esille tarpeesta laatia alueelle liito-oravaselvitys ja kulttuuriympäristöselvitys.\nPohjois-Savon elinkeino-, liikenne- ja ympäristökeskus liikenne ja infrastruktuuri esitti, että kaavamuutoksen suunnittelualueeseen sisällytetään myös Kasarmikatu ja Nuijamiehenkadun itäpää ja tarkastellaan kaavamuutoksessa näiden katuosuuksien kevyen liikenteen olosuhteiden parantaminen.\nEtelä-Savon pelastuslaitoksella ei ollut huomauttamista asemakaavan muutoksen osalta.\nTeliasonera oy:llä ei ollut huomauttamista asemakaavan muutoksen osalta.\nSavonlinnan maakuntamuseo totesi, ettei sillä ollut arkeologisen kulttuuriperinnön osalta huomauttamista.\nMikkelin seudun ympäristöpalvelut otti lausunnossaan esille tarpeesta laatia hulevesisuunnitelma ja meluselvitys.\nMikkeli seura ry totesi lausunnossaan kiinnittämään enemmän huomioita kulttuuriperinnön ja ympäristön vaalimiseen. Muutosten tulee olla maltillisia ja uuden rakentamisen ottaa huomioon kaupunkirakenteelle ominainen pienimuotoisuus ja vehreys.\n********* totesi mielipiteenään mahdollisuutta toteuttaa pienkerrostalo omistamalleen tontille (Annikinkatu 16).\n********* esitti mielipiteenään rakennusoikeuden ja kerroskorkeuksien nostamista osoitteessa Nuijamiestenkatu 4.\n*********esitti mielipiteenään rakennusoikeuden nostamista ja naapurin puolelta tulevien hulevesien johtamista niin, että ne eivät valu tontille osoitteessa Brahenkatu 26.\nKaupunkiympäristölautakunta päättää esittää kaupunginhallitukselle, että se hyväksyy alustavasti 5. kaupunginosan (Nuijamies) kortteleita 1-8, 25 ja 31 sekä katualueita koskevan asemakaavan muutosehdotuksen, asettaa sen julkisesti nähtäville sekä pyytää siitä viranomaislausunnot seuraavilta tahoilta: Mikkelin Vesilaitos, Etelä-Savon pelastuslaitos, asukasyhdistykset, Etelä-Savon Energia Oy, Etelä-Savon elinkeino-, liikenne- ja ympäristökeskus, Pohjois-Savon elinkeino-, liikenne- ja ympäristökeskus, Museovirasto, teleoperaattorit, Etelä-Savon maakuntaliitto, Mikkelin seudun ympäristöpalvelut, Liikennevirasto, Infra-aluepalvelut sekä rakennusvalvonta- ja jätehuoltopalvelut.\nLiite Kyltk 20.11.2018 Nuijamiehen asuinalue osa 2, kaavaehdotus.pdf (pdf, 18199 kt)


Kohtaamisia kahviloissa | Innokylä\nYksinäisyyshankkeessa kehitettiin kaikille avointa mahdollisuutta kohdata entuudestaan toisilleen tuntemattomia ihmisiä kahviloissa. Kahvilayrittäjän kanssa sovittiin ennakkoon nimikkopöydästä "Tämä pöytä on omistettu ennalta arvaamattomille kohtaamisille."\nPerustetaan kahviloihin kohtaamispisteitä, nimikkopöytiä yksinäisille. Istuutuminen pöytään on merkki toiselle, että minun kanssa voi jutella, haluan seuraa ja haluan jakaa kokemuksiani toisen kanssa. Pöydissä voivat päivystää myös tehtävään perehdytetyt vapaaehtoiset ja sosiaalialan opiskelijat, tai ammattilaisetkin, ottamassa puheeksi yksinäisyyttä koskevia tunteita ja niistä seuraavia palvelutarpeita. Yhdessä voidaan miettiä ja löytää ratkaisuja yksinäisyyden vähentämiseksi.\nEri-ikäiset ihmiset tulevat turhan helposti syrjityiksi, kokevat yksinäisyyttä, eivätkä pääse kohtaamaan toista ihmistä. On pelkoja, ennakkoluuloja, varattomuutta ja huonommuuden tunnetta.\nYksilön ja yhteiskunnan näkökulmista katsottuna yksinäisyys on ilkeä ongelma, johon tarttuminen voi tuntua jopa mahdottomalta tehtävältä, ja yksittäisten toimenpiteiden vaikutusta niin yksilön hyvinvoinnin kuin alueen toimintakulttuurin näkökulmasta on hyvin vaikea arvioida etukäteen.\nNuoret; osallisuus, vaikuttaminen, yhdessä tekeminen.\nNimikkopöydästä on sovittava kahvilayrittäjän kanssa. Pöytä tulee merkitä kyltillä tai kortilla, sitä on hyvä käydä 'huoltamassa' eli katsoa että se on siisti ja turhia asiaankuulumattomia esineitä tai lehtiä ei ajaudu pöydälle hälventämään pöydän merkityksellisyyttä. Jos halutaan, pöytään voi liittyä mahdollisuus istua rennosti pidempäänkin ilman että odotetaan ostavan kahvilasta juomia ja tuotteita nautittavaksi. Pöydästä voi löytyä sponsoreiden maksamia makeisia tai keksejä, jos se tuntuu luontevalta.\nYhdessä ei olla yksin -hankkeen aikana kohtaamisten kahvila -toimintaa kokeiltiin Viitasaarella, Äänekoskella, Kivijärvellä ja Jyväskylässä. Yrittäjät olivat mallista kiinnostuneita ja suhtautuivat asiaan myönteisetsi. Yrittäjälähtöiseksi toiminta ei pysyväksi jäänyt, vaan edellyttäisi toisen tahon koordinointia ja organisointia.\nKohtaamisten pöytä -toiminta soveltuisi hyvin opiskelijaryhmän kenttäharjoitteluksi, kunhan mukana on vastaava ohjaaja. Tai voisiko kohtaamisten pöydästä vastaava taho olla mielenterveystyötä tekevä yhdistys tai seurakunta?\nJoukkoistaminen ja osallisuuden uudet muodot Osallistuva yksilö Yksinäisyys\nIkäihmiset Koko väestö Maahanmuuttajat Nuoret Opiskelijat Työikäiset Työttömät